Kontrapress | Politika | Medijski mehanizam genocida\nIzveštavanje srbijanskih listova u vreme pada Srebrenice i Žepe\n11/07/2014 | 10:54\nPriredili: Nebojša Tasić i Igor Mesner\nSvi mediji prećutkuju naknadne informacije o događajima u Srebrenici i počinjenim zločinima, koje su počele da pristižu od izbeglih, posebno u Tuzlu. Isto tako, prebeg jednog broja Muslimana u Srbiji propagandno se koristio protiv vlasti BiH, ali samo do momenta egzodusa Srba iz Krajine, koji je definitivno događaje oko Srebrenice gurnuo u zaborav.\nRatko Mladić na nekom od položaja VRS, uz kameru koja ga snima\nPovodom 19. godišnjice genocida u Srebrenici, kada su pripadnici Vojske Republike Srpske pod vodstvom Ratka Mladića i uz pomoć vlasti iz Srbije ubili preko osam hiljada Bošnjaka, bez intervencija objavljujemo tekst o načinu na koji su mediji u Srbiji propratili taj događaj 1995. godine. Tekst je objavljen u knjizi Helsinškog odbora za ljudska prava “Srebrenica: Od poricanja do priznanja”. (Ž.R.)\nBeograd, septembar 1995.\nDogađaji u Bosni i Hercegovini koji su se zbili u drugoj polovini jula 1995. a koji su, hronološki, usledili nakon reintegracije zapadne Slavonije u Hrvatsku označavaju početak odlučnijeg angažovanja međunarodne zajednice u ratu na prostorima bivše Jugoslavije. Beskrupulozni zločini počinjeni prilikom osvajanja zaštićenih zona Srebrenice i Žepe od strane bosanskih Srba izazvali su burne reakcije u svetskoj javnosti koje su navele međunarodne faktore da preispitaju svoju ulogu u BiH. Štampa u Srbiji propratila je sva ova zbivanja, redovno informišući o kretanjima VRS, kao i o potezima UN i NATO. Zvanično objašnjenje bosanskih Srba za osvajanje Srebrenice i Žepe je da ove enklave nisu poštovale odluku o demilitarizaciji, te da su Muslimani stoga redovno napadali srpske položaje i naselja. Ovo objašnjenje je obilato korišćeno i u štampi u Srbiji. Jedino su predstavnici Srpske radikalne stranke “oslobođenje” Srebrenice i Žepe pravdali činjenicom da su to “srpski” gradovi.\nŠtampa je redovno pratila i komentarisala sve akcije vezane za napore oko postizanja mirovnog plana. Akcija avijacije NATO, iako slaba, uglavnom je osuđivana od domaće javnosti ali bez preteranog uzbuđivanja. Pretnje bosanskim Srbima da ne napadaju Goražde, koje su takođe bile prenete u štampi, izgleda da su urodile plodom. Zbivanja oko Srebrenice i Žepe nijednog trenutka nisu bila u prvom planu. To posebno važi za prorežimsku štampu koja se u to vreme bavi temama kao što: “Uzroci i način pada Zapadne Slavonije”, kao i skandalima u Skupštini Republike Srbije. Događaji u Srebrenici i Žepi definitivno padaju u drugi plan nakon započete akcije hrvatske vojske za povraćaj teritorije pod okupacijom Krajiških Srba.\nBroj poginulih i nestalih Muslimana u Srebrenici i dalje ostaje nepoznat. Jugoslovenski mediji ne posvećuju pažnju ovoj temi i pored činjenice da je nakon pada Srebrenice u svetskoj javnosti došlo do preokreta u pogledu angažovanja NATO snaga, te javnih protesta prominentnih svetskih ličnosti, pre svega, Tadeuša Mazovjeckog, specijalnog izvestioca UN.\nVažno je napomenuti da nije bilo značajnijih osuda pada Srebrenice i Žepe, te se može konstatovati da je prećutno odobrena akcija i da je pravljena paralela sa akcijom u zapadnoj Slavoniji, koja je, po ovdašnjem tumačenju, prećutno podržana od svetske javnosti.\n“Komandant snaga bosanskih Srba general Ratko Mladić juče je zapretio da će njegove snage bombardovati izbeglice ako se ponove vazdušni udari NATO”.\nNaša Borba, 13. jul\n“Prema saopštenju, dostavljenom Tanjugu Mladić je naglasio: ‘Cilj nam je bio da urazumimo muslimanske teroriste da se više ne bave terorizmom na prostoru koji im je, dobrom voljom srpskog naroda, ustupljen. Naš cilj nisu bile muslimanske žene i deca, niti pripadnici UNPROFORA, već smo morali sa ovih prostora isterati muslimanske fundamentaliste’”.\nVečernje novosti, 13. jul\n“Nekoliko grupa muslimanskih ekstremista odbilo je poziv pripadnika srpske vojske da se preda i odlučilo se na samoubilački čin proboja, uglavnom prema Drugom (tuzlanskom) muslimanskom korpusu. Energičnom akcijom VRS veći broj njih, koje su na pravcu Konjević polje i Kasabe napale položaje srpskih boraca, su likvidirane, a deo se predao”.\nBorba , 15-16.jul\n“Niko ne daje podatke o broju poginulih Muslimana u operaciji Srebrenica, ali potpisnik ovih redova odgovorno izlazi sa cifrom od 2-3.000 pobijenih vojnika u okršajima za Srebrenicu i tokom muslimanskih pokušaja proboja u raznim pravcima”.\nZ.P. Piroćanac,Intervju, 21. jul\n“Muslimani ubijeni jer su pokušavali da pobegnu”. “Svedočenja izbeglih iz Srebrenice da su bili izloženi vatri bosanskih Srba, iz serije zaseda ili na prevaru izvedeni na streljanje, potvrdili su i holandski vojnici, diplomate, predstavnici UN. Prema izvorima UN, dva dana nakon ulaska njihovih trupa u Srebrenicu general Mladić je telefonirao komandantu holandskog bataljona i rekao mu da u okolnim selima ima ‘na stotine leševa’, koje su njegove snage ubile, ‘na žalost, prinuđene da ubiju, jer su pokušavali da pobegnu’”.\nNaša Borba, 22-23. jul\n“Prema izvorima UN, dva dana nakon ulaska njihovih trupa u Srebrenicu general Mladić je telefonirao komandantu holandskog bataljona i rekao mu da u okolnim selima ima ‘na stotine leševa’, koje su njegove snage ubile, ‘na žalost, prinuđene da ubiju, jer su pokušavali da pobegnu’”.\n“Razija Šahić je iz žepskog sela Stop, ima 80 godina. Nikada u životu nije videla Srbina. Njena predstava o tim ljudima, stvorena u ovom ratu, ulaskom srpske vojske u Žepu, potpuno je izmenjena. Kad je videla srpske vojnike, uzviknula je: ‘Nu, pa i oni su ljudi, ko i mi!’”.\nVečernje novosti, 29. jula 1995.\nNaša Borba 10. jula objavljuje članak “Kauard: ‘Srbi imaju ograničene ciljeve” u čijem podnaslovu stoji: “Predstavnik UN u Sarajevu ocenjuje da Srbi za sada ne nameravaju da uđu u Srebrenicu. Posle poslednjih borbi Srbi napredovali tri kilometra u zaštićenu zonu, osvojili četiri posmatračka punkta i zarobili 20 vojnika UN”.\nVečernje novosti 10. jula pišu: “Na ratištima u bivšoj BiH” (nadnaslov) “Teški porazi muslimana” (naslov).\nPodnaslov otkriva: “Na novooslobođenim delovima Treskavice srpski borci juče pronašli 120 leševa pripadnika Armije BiH. Žestok međumuslimanski sukob u Srebrenici iz koje je pobegao ratni zločinac Naser Orić, komandant 28. muslimanske divizije”.\nSrebrenica, jul 1995.\nBorba 10. jula obaveštava: “Novi zaplet situacije oko zaštićene zone Srebrenica” (nadnaslov) te da “Džihad kreće iz enklava” (naslov). U podnaslovu saznajemo: “Trupe UN su još pre dve godine trebalo da demilitarizuju muslimanske enklave Žepa, Goražde i Srebrenica. Sada su i same postale žrtvom ratnih ambicija muslimanskih komandanata”. Na početku teksta je obaveštenje o prodoru “Vojske RS” od tri kilometra unutar “muslimanske enklave Srebrenica”.\nPolitika 10. jula piše: “Žestoke borbe na jugu Srebrenice” (nadnaslov), “Nejasan status holandskih vojnika” (naslov) te “Strane agencije navode da je cilj srpskih snaga uzvišenje iznad glavne saobraćajnice na ovom području, a VRS negira informacije o navodnoj ofanzivi njenih jedinica na Srebrenicu” (podnaslov).\nEkspres 10. jula obaveštava: “Posle ubistva holandskog vojnika: Sklonili se kod Srba”. Naime, “holandski pripadnici UNPROFORA sa dve osmatračnice oko Srebrenice u nedelju su se dobrovoljno sklonili kod Srba u selo Bratunac, javio je zvanični holandski radio”.\nNaša Borba 11. jula prenosi informaciju o održanoj “vanrednoj sednici Saveta bezbednosti povodom situacije u Srebrenici”. Članak nosi naslov: “Umesto UNPROFORA – brigada muslimanskih dobrovoljaca?”. U podnaslovu stoji: “Biće zatražena intervencija avijacije NATO ukoliko se odmah ne oslobode zarobljeni Holanđani i srpske oružane snage ne povuku na svoj doskorašnji položaj kod Srebrenice”. U istom broju, Naša Borba obaveštava da “i pored upozorenja UN da obustave ofanzivu na srebreničku enklavu”, “bosanski Srbi napali Žepu”.\n“Juče ujutru Srebrenica i Žepa bile pod tenkovskom, artiljerijskom i minobacačkom vatrom armije bosanskih Srba, saopštili predstavnici UN”.\nRatko Mladić u Srebrenici u julu 1995. godine\nU istom listu 11. jula piše i sledeće: “General Gvero o ofanzivi VRS na području Srebrenice: Cilj – ‘Neutralisanje muslimanskih terorista’” (naslov). A u podnaslovu stoji: “Neki pripadnici UNPROFOR zbog lične bezbednosti prešli su na srpsku teritoriju i sada su ‘naši gosti’, izjavio je pomoćnik komandanta VRS”. Za to vreme “U sedištu NATO pažljivo prate razvoj situacije na području Srebrenice”, piše u članku pod naslovom “Ne isključuje se mogućnost vazdušnih udara”.\nVečernje novosti 11. jula bave se pitanjem “Ko je izazvao ratne sukobe u Srebrenici” (nadnaslov), te nagoveštava da se radi o “napadima uz blagoslov” (naslov), a u podnaslovu otkriva: “Od sredine maja srebreničke jedinice muslimanske vojske u šest napada na teritoriju RS ubile 13 srpskih boraca i 12 civila. Zašto je UNPROFOR muslimanima gledao kroz prste?”\nIsti list u ovom broju beleži: “Akaši priziva avione” (naslov) u članku sa nadnaslovom “Savet bezbednosti UN osudio ponovo Srbe u Bosni”. U drugom članku u kojem stoji obaveštenje da “... sedište NATO čeka poziv za bombardovanje iz njegovog naslova da “NATO svrbe Srbi”.Borba 11. jula piše: “Srebrenica pregrejala avione NATO” (nadnaslov), “Pretnja novim vazdušnim udarima” (naslov) i “Prenebregavajući činjenicu da muslimani zloupotrebljavaju zaštićene zone za pokretanje ofanziva na RS, NATO, pod izgovorom da štiti ‘plave šlemove’ ponovo priželjkuje nove atake na Srbe”.\nPolitika 11. jula prenosi iste informacije u članku sa nadnaslovom “Sednica Saveta bezbednosti” i naslovom: “Rasprava o situaciji u Srebrenici”.\nEkspres 11. jula takođe prenosi izjavu “generala Milana Gvera povodom događaja kod Srebrenice”, informaciju o zasedanju Saveta bezbednosti povodom situacije u Srebrenici te o “obnovljenoj mogućnosti vazdušnih udara NATO aviona po položajima VRS”.\nSrebreničani na putu smrti Foto: Ahmet Bajrić\nNaša Borba 12. jula obaveštava: “Juče u 14 sati i 40 minuta kod Srebrenice” (nadnaslov) “Avioni NATO bombardovali položaje bosanskih Srba” (naslov). U podnaslovu piše: “U prvom napadu pogođen je jedan tenk, a prema informacijama iz komande južnog krila NATO operacija je nastavljena u 16 sati i 45 minuta. Holandski vojnici su napustili sovje položaje i povukli se prema Potočarima. Zahtev za ‘bliskom vazdušnom podrškom podneo je vršilac dužnosti komandanta UNPROFORA general Erve Gobilijar, a odobrio ga Jasuši Akaši”. Ali ipak, “Geri Kauard, predstavnik UNPROFOR” obaveštava: “Snage bosanskih Srba ušle u Srebrenicu”, prenosi Naša Borba 12. jula.\n“Srbi su ušli u grad. B-četa holandskog bataljona se povukla u pravcu severa, sa masom izbeglica” rekao je Kauard. “’Pred srpskim snagama koje nadiru, Holanđani se povlače u svoju bazu u Potočarima’, četiri kilometra severoistočno od grada”, rekao je holandski kapetan Jon Ripen Rojteru, “dodajući da se zajedno sa Holanđanima povlače i hiljade muslimanskih izbeglica. Sada sve ukazuje na to da Srebrenica više nije branjena, konstatuje Rojter”.\nU istom broju Naše Borbe piše: “Predstavnik organizacije Lekari bez granica (MSF) u Beogradu Stefan Obere izjavio je agenciji Beta da je u toku jučerašnjeg dana iz Srebrenice izbeglo između 20.000 i 30.000 ljudi, pred naletom snaga bosanskih Srba. Oni su pokušali da nađu utočište u Potočarima, gde je baza holandskog bataljona UNPROFOR. Dok su bežali iz grada, na njih je otvarana artiljerijska vatra i vatra iz teških mitraljeza, tako da ima mnogo ranjenih, rekao je Obere, dodavši da ne može da navede preciznu brojku. U bazi u Potočarima trenutno je smešteno oko 7.000 ljudi, a ostali se nalaze u neposrednoj blizini... Obere ističe da je humanitarna situacija katastrofalna, izbeglice nemaju ni vode, ni struje, ni hrane, ni dovoljno lekova, a vlada prava letnja žega”.\nU istom listu 12. jula nalaze se i sledeće informacije: “Vilijem Peri: Snage UN ne samo što su onemogućene u obavljanju humanitarne misije, već su u poslednje vreme izložene i direktnim napadima bosanskih Srba. NATO će na odgovarajući način reagovati na srpsko zauzimanje Srebrenice, izjavio Lejton Smit Si-En-Enu”: “U zvaničnom saopštenju objavljenom u briselskom sedištu NATO rečeno da je napad na položaje bosanskih Srba izveden ‘pod kontrolom UN’. U prvim reagovanjima atlantskih diplomatskih krugova odgovornost se pripisuje Srbima kojima je, kako je rečeno, jasno stavljeno do znanja šta mogu da očekuju ako nastave napad na Srebrenicu”; “Suspendovana operacija NATO nad Srebrenicom”; “Bosanski Srbi očekuju brzu predaju Žepe” (prenela “televizija bosanskih Srba”).\nVečernje novosti12. jula pišu: “Juče, kasno popodne, uprkos bombardovanju avijacije NATO” (nadnaslov) “Srbi u Srebrenici” (naslov). U podnaslovu stoji: “VRS u potpunosti ovladala Srebrenicom. Pripadnici muslimanske armije BiH u grupama se predali srpskim snagama, a civilno stanovništvo koje je želelo da napusti grad kreće se ka Bratuncu”. U ovom članku stoji: “Izlazak civilnog stanovništva iz Srebrenice dogovoren je pre nekoliko dana na sastanku Osmana Sjuljića, predsednika SO Srebrenica sa predstavnicima VRS i srpskih civilnih vlasti. Muslimansko stanovništvo koje je ostalo u Srebrenici, tvrde srpski izvori, potpuno je bezbedno, kao i pripadnici holandskog bataljona UNPROFOR”. Istu informaciju preneli su Politika, Borba i Ekspres 12. jula.\nNaša Borba 13. jula prenosi informaciju da “Vojska RS prebacuje muslimansko stanovništvo iz Potočara u Bratunac”. “Po rečima predstavnika za štampu UN u Zagrebu, Aleksandra Ivanka general Mladić je stigavši u Potočare zahtevao da se izbeglice ukrcaju u kamione. ‘Čuli smo da ne prihvata –ne– kao odgovor’, kazao je Ivanko dodajući da će izbeglice kamionima biti prebačene u centralnu Bosnu koja je pod kontrolom bosanske vlade. Ivanko je međutim objasnio da je general Mladić komandantu holandskog kontingenta UN rekao da će izbeglice prvo biti odvedene u Bratunac. Tamo će se proveriti da među muškarcima starijim od 16 godina nema, kako je rečeno, ‘ratnih zločinaca’. ‘Uspeli smo\nda se dogovorimo da na svakom od kamiona bude bar po jedan holandski vojnik UN kako bi nadlgedao eventualna kršenja ljudskih prava’, dodao je Ivanko”. “Drugi predstavnik UN, sa Pala, rekao je da su u pregovorima UN i bosanskih Srba koji su juče vođeni na Palama, dobili uveravanja srpske strane da će svi civili koji to žele moći bezbedno da napuste srebreničku enklavu. ‘Stav bosanskih Srba, za sada je, da ne žele da proteraju celokupan živalj iz ove enklave’, dodao je ovaj predstavnik UN”. “Prema podacima UNHCR i holandskih zvaničnika u bazi UN u Potočarima, gde je nekada bila fabrika akumulatora, juče je bilo oko 10.000 izbeglica dok se oko nje nalazi još oko 20.000 ljudi. Predstavnik za štampu UNHCR u Ženevi Ron Redmond potvrdio je da se u bazi u Potočarima i oko nje nalazi ukupno oko 30.000 muslimanskih izbeglica, ali i dodao da se prema informacijama kojima raspolaže UNHCR u tom pravcu uputilo još 8.000 ljudi. To znači, rekao je, da je iz Srebrenice pobegao gotovo sav živalj”.\n“Komandant snaga bosanskih Srba general Ratko Mladić juče je zapretio da će njegove snage bombardovati izbeglice ako se ponove vazdušni udati NATO. Ovo upozorenje on je preneo komandantu holandskog kontingenta UN uz zahtev da preostali vojnici bosanske armije smesta predaju svoje oružje, u roku od 24 sata”. U ovom broju Naša Borba prenosi: “Radovan Karadžić: Nema povlačenja iz Srebrenice” (naslov). “Srebrenica nije zaštićena zona, izjavio je predsednik RS ističući da ‘bombardovanje nije ničemu poslužilo’”.\nVečernje novosti 13. jula na naslovnoj strani objavljuju nadnaslov “Posle ulaska jedinica vojske RS u Srebrenicu” i naslov “Zaštićena zona puna oružja”. Tu je i podnaslov: “Uprkos sporazumu o demilitarizaciji Srebrenice, srpske snage isterale ili zarobile na hiljade muslimanskih vojnika i zaplenile četiri tenka, haubice, protivoklopne sisteme... Deo pripadnika Armije BiH pobegao u brda, a prema zarobljenima se postupa u skladu sa ženevskim konvencijama. Većina civila ostala u gradu i prema saopštenju VRS svi su potpuno bezbedni”.\nIsti list 13. jula piše: “Komandant Glavnog štaba VRS general-pukovnik Ratko Mladić izjavio je juče u Srebrenici da je ona, ‘uprkos pomoći NATO avijacije muslimanskoj strani’, oslobođena i da cilj operacije VRS na tom prostoru nije nedužno muslimansko stanovništvo, niti snage UNPROFO, saopštio je Pres centar GŠ VRS. Prema saopštenju, dostavljenom Tanjugu Mladić je naglasio: ‘Cilj nam je bio da urazumimo muslimanske teroriste da se više ne bave terorizmom na prostoru koji im je, dobrom voljom srpskog naroda, ustupljen. Naš cilj nisu bile muslimanske žene i deca, niti pripadnici UNPROFOR, već smo morali sa ovih prostora isterati muslimanske fundamentaliste”.\nSrebrenica jul 1995. godine\nDnevna štampa u Srbiji 13. jula objavila je i neke reakcije povodom zbivanja u Srebrenici. Tako Naša Borba i Politika prenose izjavu Vesne Pešić, predsednice Građanskog saveza Srbije koja je “izrazila juče žaljenje zbog ulaska trupa bosanskih Srba u Srebrenicu i ocenila da će to zaoštriti sukobe u Bosni. Na konferenciji za novinare ona je akciju aviona NATO kod Srebrenice okarakterisala kao opomenu koja nije mogla da zaustavi Srbe iz Bosne i izrazila zabrinutost zbog situacije u kojoj se našao veliki broj izbeglica iz te oblasti. Prema njenom mišljenju, međunarodna zajednica i UNPROFOR ‘pali su na ispitu’ u Bosni, jer nisu bili u stanju da mirnim i političkim sredstvima pronađu rešenje za krizu” (navodi iz Politike).\nIsti ovi listovi prenose i izjavu Vojislava Koštunice, predsednika Demokratske stranke Srbije. On je ocenio “juče da ulazak VRS u Srebrenicu predstavlja odbrambenu akciju, posle koje će morati da se nađe novo rešenje za zaštićene zone u Bosni... Lider DSS smatra da će međunarodna zajednica morati da se opredeli – ili da zaštićene zone budu onakve kakve su zamišljene ili da ne budu zaštićene. Pošto muslimanske vojne akcije polaze iz ostalih zaštićenih zona, Koštunica je rekao da je teško predvideti da li će se srebrenički slučaj ponoviti u još nekoj od njih”.\nVečernje novosti 14. jula pišu: “Jedinice VRS na području Srebrenice razoružavaju muslimanske vojnike, a civile šalju prema Tuzli” (nadnaslov), “Potraga za zločincima” (naslov) i “Prema teritoriji pod kontrolom armije BiH pušteno petnaestak hiljada žena, dece i staraca, a borcima VRS predalo se nešto više od 300 pripadnika muslimanskih formacija. U bekstvu dve hiljade muslimanskih vojnika po okolnim brdima. Međumuslimanski sukobi u Žepi” (podnaslov).\nEkspres 14. jula piše da se “stanje u Srebrenici normalizuje” u članku pod naslovom “Civili su bezbedni”. U podnaslovu stoji: “Svim muslimanima koji su hteli da odu osiguran je prevoz, hrana i medicinska zaštita pa je već 6.000 izbeglica stiglo u Tuzlu i Kladanj. Poziv stanovništvu da ostane u Srebrenici”. “Srpski borci posebnu pažnju posvećuju bezbednosti civilnog stanovništva koje je najmanje krivo zbog stanja u koje su ih doveli Izetbegovićevi okoreli sledbenici.\nMuslimanskom civilnom stanovništvu preksinoć se obratio i komandant GŠ VRS general-pukovnik Ratko Mladić garantujući im pri tome punu bezbednost što je kod okupljenih muslimana s oduševljenjem dočekano”.\nDnevna štampa u Srbiji 14. jula prenosi informaciju da su, kada je u pitanju “vraćanje statusa zaštićene zone Srebrenici”, “Francuzi usamljeni” (naslov iz Borbe). Generalni sekretar NATO Vili Klas “izjavio je juče da Srebrenicu, koju su zauzeli bosanski Srbi, više nije moguće povratiti. On je, istovremeno, izrazio strahovanje da bi to moglo dalje podstaći namere SAD da se podigne embargo na uvoz oružja muslimanima u Bosni.” (navodi iz Borbe).\nPolitika 14. jula prenosi izjave predstavnika Srpske radikalne stranke koja je “pozdravila juče ulazak bosanskih Srba u Srebrenicu”. “Pozdravljamo brzu akciju VRS, kojim je konačno oslobođena srpska Srebrenica i kojim je ugašeno jedno od najznačajnijih žarišta muslimanskog terora’, rekla je na konferenciji za novinare potpredsednik SRS Maja Gojković. Prema njenim rečima, ‘kvazi-demilitarizovana zona’ Srebrenica nikada nije ni bila prava zaštićena zona, jer su se u njoj nalazile značajne muslimanske snage, čije su terorističke akcije predstavljale stalni izvor sukoba”.\nU Borbi od 15-16. jula saznajemo da je “glavni štab VRS saopštio juče da je u četvrtak izvršeno prebacivanje svih muslimanskih civila iz Srebrenice, iz izbegličkog kampa u Potočarima, na liniju razdvajanja sa muslimanskom stranom na frontu kod Kladnja. Reč je o 30.000 muslimana civila ali i pripadnicima muslimanskih oružanih formacija, koji su pravovremeno predali naoružanje. Prebacivanje je, kako se ističe, obavljeno shodno dogovorima predstavnika srpskih vojnih vlasti, muslimanskih predstavnika i UNPROFOR... Nekoliko grupa muslimanskih ekstremista odbilo je poziv pripadnika srpske vojske da se preda i odlučilo se na samoubilački čin proboja, uglavnom prema Drugom (tuzlanskom) muslimanskom korpusu. Energič nom akcijom VRS veći broj njih, koje su na pravcu Konjević polje i Kasabe napale položaje srpskih boraca, su likvidirane, a deo se predao”.\nVečernje novosti 16. jula obaveštavaju da “Posle iseljavanja iz Srebrenice” (podnaslov) – “Hrvati neće muslimane” (naslov). Naime, “Vlada Hrvatske Republike Heceg-Bosne upozorila je muslimanske vlasti da se ne slože sa razmeštanjem izbeglica iz Srebrenice na područje mešovitih muslimansko-hrvatskih kantona da se ‘ne bi poremetila dosta osetljiva nacionalna struktura’, javio je juče Hrvatski radio Herceg-Bosne”.\nA istog dana u Novostima saznajemo da “Prema izveštaju predstavnika UN u Sarajevu” (nadnaslov) – “Žepa nije napadnuta” (naslov). “Borbe između srpskih i muslimanskih snaga vodile su se juče na liniji fronta četiri kilometra severno od Žepe, ali nema znakova o opštem srpskom napadu na ovaj grad, o čemu izveštava Radio Sarajevo – izjavio je predstavnik mirovnih snaga UN u Sarajevu Žerar Diboa. ‘Razmenjivana je vatra, ali za sada nije bilo napada’, dodao je Diboa, prenosi Rojter. Radio Sarajevo javio je da su Srbi iz nekoliko pravaca napali Žepu u nastojanju da osvoje ovaj grad – javile su agencije”.\nSrebrenica, jul 1995. (Ahmet Bajrić)\nIstu vest prenosi i Ekspres 16. jula. Ekspres 16. jula piše o tome da “Američka administracija razmatra odgovor na francuski zahtev” (nadnaslov), a povodom vraćanja Srebrenici statusa zaštićene zone, i u naslovu konstatuje: “Otpisali Žepu”. U podnaslovu stoji: “U Vašingtonu se smatra da će pasti i Goražde pre nego što SAD, saveznici i UN bilo šta odluče”. U istom broju Ekspresa piše: “I dalje neizvesna sudbina zatočenih pripadnika UN u Goraždu” (nadnaslov), te: “Svet je do juče krio činjenicu da muslimanska vojska više od mesec dana maltretira pripadnike ukrajinskog, velškog i engleskog bataljona” (podnaslov). “Umesto ultimatuma UN bosanskim muslimanima da oslobode 386 pripadnika mirovnih snaga, koji se već trideset šesti dan nalaze zatočeni u Goraždu, usledio je kontraultimatum Alije Izetbegović a generalnom sekretaru UN Butrosu Galiju. – Ukoliko Srbi pokušaju da ponove scenarij Srebrenice i Žepe, ‘plavi šlemovi’ se mogu naći i kao živi štitovi...”\nNaša Borba 17. jula piše: “Nastavlja se upad snaga bosanskih Srba u zaštićene zone” (nadnaslov) i “Žepa pred padom” (naslov). U podnaslovu stoji: “Oko 14 časova juče snage bosanskih Srba nalazile su se na kilometar i po od centra Žepe. Komandant ukrajinskog bataljona zatražio ‘vazdušnu podršku’, što u terminologiji UN znači samo nadletanje NATO aviona iznad zone koja se smatra ugroženom”. “Ivanko je rekao da prve informacije govore da nije bilo većeg otpora ovom napadu, i da još nema izveštaja o eventualnim žrtvama srpskog napada na Žepu”. “Nakon osvajanja Srebrenice, prema procenama UNHCR, prešavši preko linija fronta na teritoriju pod kontrolom snaga bosanske vlade sklonilo se oko 23.000 izbeglica. ‘Situacija je pod kontrolom. Daleko od toga da je dobra... Oni su sada pod šatorima u kolektivnom ili privatnom smeštaju. Rešen je sanitarni problem i oni sada dobijaju hranu i vodu’, izjavila je juče predstavnica UNHCR. UNHCR je takođe saopštio da bosanski Srbi, prema njihovim procenama, drže oko 4.000 vojno sposobnih izbeglica iz Srebrenice i da su ‘veoma zabrinuti’ za njihovu sudbinu. Bosanske vlasti tvrde da bosanski Srbi drže ukupno 5.250 muškaraca”.\nNaša Borba u istom broju obaveštava: “Pismeno upozorenje Rupertta Smita Ratku Mladiću” (nadnaslov) – “Ne napadajte Žepu” (naslov). Tu je i članak sa nadnaslovom: “Kako se god okrene – procenjuju evropski analitičari – Širak će izaći kao pobednik iz ovog odmeravanja volje sa zapadnim saveznicima, a Francuska će učvrstiti svoju dominantnu vojnu ulogu u Evropi. Ostaje tek da se vidi šta će ovakav ili onakav ishod doneti Bosni”.\nVečernje novosti 17. jula pišu: “Po dogovoru s generalom Mladićem, iz Srebrenice (nadnaslov) – “Oslobođeni su Holanđani” (naslov). Isti list navodi “Kako se vojska Alije Izetbegovića iživljavala nad Srbima u Srebrenici” (nadnaslov). “Ko god je odsečenim delovima tela dokazao da je ubio Srbina dobijao je, kao nagradu, brašno. Kemal Mehmedović i Hajrudin Memišević proneli su gradom, nabijene na kočeve, 12 odsečenih srpskih glava”. Sve to saznajemo u članku pod naslovom: “Srpska glava – 25 kg brašna”. U ovom broju Novosti piše i sledeće: “Armija BiH razoružala i zarobila pripadnike UNPROFOR u Goraždu i napala srpske položaje u rejonu Kazagića, Zupčića i Tovarnice” (podnaslov).\nPolitika 17. jula prenosi izveštaj u kome se kaže da su “vlasti RS dozvolile Međunarodnom crvenom krstu pristup do nekoliko hiljada Muslimana u srebrenici, izjavio je juče Rojteru u Beogradu posrednik EU za prethodnu Jugoslaviju Karl Bilt”. “... Situacija se sa izbeglicama u Srebrenici ‘znatno poboljšala’. On je dodao da su 23.000 Muslimana iz Srebrenice jutros stigle u Tuzlu”. Uz gore pomenute informacije, Ekspres od 17. jula piše i sledeće: “Muslimani iz baze ‘plavih šlemova’ u Žepi gađaju Srbe” (nadnaslov). “Razoružani Ukrajinci” (naslov) i “Snage UN uništile tri svoja oklopna transportera da ne bi pali u ruke Muslimanima” (podnaslov).\nVreme 17. jula piše: “Zaštićenu zonu Srebrenice branila je samo jedna rezolucija Saveta bezbednosti. UN i ostatak tzv. međunarodne zajednice suočeni su sada sa dilemom: priznati da Radovan Karadžić može da im radi šta hoće – ili učiniti nešto. Do sada su se kroz tu dilemu uspešno provlačili”.\nMasovna grobnica Srebreničana u Kamenici\nNaša Borba 18. jula prenosi: “Bosanski Srbi uputili ultimatum UNPROFOR” (nadnaslov) – “Prekinite nadletanje Žepe ili ćemo napasti Ukrajince”. U podnaslovu stoji: “Pretnja je usledila nakon što su se ukrajinski ‘plavi šlemovi’ povukli sa preostalih šest punktova u ovom regionu u bazu UN u samom mestu”. Tu je i informacija: “Akaši: Predstoji napad na Žepu”. Naša Borba u istom broju prenosi informaciju Mirka Klarina iz Brisela. “Holandski šef diplomatije Van Mirlo obavestio je Savet ministara o teškim zločinima, koji su se, prema svedočenjima holandskih ‘plavih šlemova’, dogodili u području Srebrenice, tražeći da se detalji o tome još ne iznose u javnost, zbog bezbednosti snaga UN koje su i dalje u tom području. S obzirom na iskustva nakon pada Srebrenice, Van Mirlo je predložio da se ispitaju mogućnosti evakuacije civilnog stanovništva Žepe, pre nego što i ta enklava padne u ruke bosanskih Srba. Podržala ga je evropski komesar za humanitarna pitanja Ema Bonino, koja je proteklog vikenda boravila u Tuzli gde, po njenim rečima još nema traga o nekih 12.000 stanovnika Srebrenice”.\nVečernje novosti 18. jula prenose i ovo: “Srpski vojni izvori juče su jedino saopštili da muslimanska vojska iz navodno demilitarizovane zone Žepe i dalje tuče položaje VRS oko ove enklave. Potvrđeno je, isto tako, da se u Žepu prebacilo više od hiljadu muslimanskih vojnika, koji su – pred VRS – pobegli iz Srebrenice”.\nVečernje novosti u istom broju prenose izjavu Eme Bonino sa sledećim informacijama: “Izbeglice dobro” (naslov). “Prema njenim rečima 11.000 izbeglica je pristojno smešteno dok se 5.000 nalaze još pod šatorima u lošim uslovima. Za sada, kako je rekla, svi oni ne oskudevaju u osnovnim stvarima potrebnim za život. Ema Bonino je rekla da prema svim računicama nedostaje 12.000 ljudi i da četiri autobusa nikada nisu stigla iz Srebrenice u Tuzlu, kao i da je 4.000 mladića smešteno na stadionu. Naglasila je da je prilaz Srebrenici nepristupačan”. Osim ovih kratkih informacija, Novosti u ovom broju donose kratku reportažu sa mnogobrojnim fotografijama iz Srebrenice. Naslov je “Povratak – tuga jedna”, dok u podnaslovu stoji: “Iz Srebrenice prognane pre rata, srpske porodice se vraćaju u oslobođeni grad. Većina umesto ognjišta zatekla je popaljene i porušene domove, oskrnavljene pravoslavne hramove. Grad Crnog Gubera, muslimani su uglavnom napustili. Bolesnim i povređenim civilima i vojnicima muslimanske armije, koje je Vojska RS zatekla u srebreničkoj bolnici, ukazana je lekarska pomoć u Bratuncu. Na fotografiji našeg reportera Dragana Milovanovića je detalj iz bratunačkog Doma zdravlja, jer lekari i ove ustanove poštuju Hipokratovu zakletvu”.\nEkspres 18. jula beleži komentar potpisan sa R. Barjaktarević “Teško bi i kompjuter izračunao koliko je već puta u bivšoj Bosni istina bila linčovana i ubijana... Tragična zbivanja oko Srebrenice bila su još jedna prilika da se pokrene ofanziva bacanja prašine u oči. Prve vesti spominjale su egzodus oko 30.000 izbeglica, naravno, staraca, žena, dece. Zatim je u reci nesrećnika ‘izbrojano’ 25.000 Muslimana koje su ‘krvoločni’ Srbi prognali iz svojih kuća, sa imanja!... Licitiranje preuveličanih brojki nastavljeno je začuđujućom upornošću. Čudno je što su u tome prednjačili zvaničnici UN... Niko, međutim, nije spominjao hiljade vojnika smeštene u Srebrenici, a i oni su napustili mesto... Istina je, naravno, najmanje bila važna. Mnogo je važnije bilo izmisliti tragedije, užase, da bi se Srbi što više naružili i optužili. Još jednom i ko zna po koji put i za ono što nisu uradili... VRS navela je podatak koji, čini se, ipak može biti najbliži istini: iz Srebrenice je izbeglo (najčešće bez pravog razloga) nenaoružanih 7.600 ljudi, žena i dece. Taj podatak je, verovatno, najprecizniji jer jednostavno u tom gradiću nema ni mesta ni hrane za mnoštvo o kojem su govorili zvaničnici UN”.\nNaša Borba 19. jula piše: “I branioci Žepe uputili ultimatum UNPROFOR” (nadnaslov) “Upotrebićemo plave šlemove kao – štit” (naslov). U podnaslovu stoji: “Snage bosanske vlade u svom ultimatumu insistiraju na vazdušnoj podršci. Prekjuče su ultimatum uputili bosanski Srbi preteći da će, ukoliko avioni NATO i dalje budu nadletali Žepu, napasti ukrajinske vojnike”. U istom broju, Naša Borba obaveštava: “Komitet za civilna pitanja Srebrenice objavio je juče zapisnik sa sastanka održanog 12. jula u hotelu ‘Fontana’, sa predstavnicima Vlade u Sarajevu, u kome se navodi da je srpska strana evakuaciju stanovništva iz Srebrenice izvela korektno i u duhu dogovora, javlja SRNA. ‘Tokom evakuacije nije bilo incidenata ni sa jedne strane, a srpska strana se držala svih odredbi Ženevske konvencije i međunarodnog ratnog prava’...” Tu je i članak u kojem piše: “MKCK saopštio je juče da je tokom pretprošle noći u Tuzlu evakuisanu 87 ranjenika iz srebreničke enklave, pošto su bosanski Srbi predstavnicima MKCK omogući da sa 15 džipova i dva kamiona uđu u Potočare i Bratunac. Bosanski Srbi međutim, nisu dopustili evakuaciju dvadesetak ranjenika koji se nalaze u domu zdravlja u Bratuncu za koje MKCK pretpostavlja da su ratni zarobljenici. Nakon što je visoki komesar UN za izbeglice Sadako Ogata, boraveći u Tuzli prekjuče izjavila da se prema procenama oko 19.000 izbeglica iz srebreničke enklave još smatra nestalim, predstavnik UNHCR u Ženevi Manuel Almeida e Silva juče je rekao da je prema najnovijim podacima, broj nestalih između 10.000 i 12.000, naglašavajući da je ‘u ratu protiv civila u kojem se raseljavaju i ubijaju ljudi’ teško potvrditi brojke”.\nVečernje novosti 19. jula, povodom zbivanja u Republici Bosni i Hercegovini, objavljuju članak pod naslovom: “Fesovi još napadaju”. Celokupna dnevna štampa 20. jula obaveštava: “Žepa se predala”. “GŠ VRS saopštio je sinoć da je sa muslimanskim stanovništvom postignut sporazum o predaji Žepe” (navodi iz V. novosti).\nVečernje novosti u broju od 20. jula, osim članka sa naslovom ‘“Ljiljani’ kidišu i gube”, objavljuju i izjave “dr Radovana Karadžića”: “U samoodbrani ćemo biti prinuđeni da obaramo helikoptere i avione koji štite muslimansku vojsku... Da su tzv. zaštićene zone zaista bile demilitarizovane, Srbi ih nikada ne bi napali. Međutim, zaštićene zone su prava uporišta muslimanske vojske iz kojih su pokretane masovne ofanzive protiv Srba... Ako muslimanska vojska iz Goražda hoće da se bori protiv Srba, onda nećemo dopustiti stranim vojnim snagama da štite naše neprijatelje... Svako ko se vojnički stavi na stranu Muslimana mora biti svestan da će ući u rat protiv Srba. Očekujemo od međunarodne zajednice da konačno sagleda i uvaži realnost, te da omogući okončanje rata”.\nVećina listova 20. jula objavljuje izjavu Vesne Pešić, predsednice Građanskog saveza Srbije. “Dr Vesna Pešić rekla je da je pad Srebrenice ‘najbrutalniji osvajački čin pripadnika VRS’, koji izaziva samo gnušanje. Demokratski i civilizovani zapadni svet, dodala je Vesna Pešić, postao je ‘saučesnik rata’, jer se nalazi rešenje za ‘katastrofalnu situaciju u Bosni’, a same UN doživele su ‘tragičan kraj svoje misije’” (navodi iz V. novosti).\nNaša Borba 21. jula piše: “I druga ‘zona pod zaštitom UN’ prestala da postoji” (nadnaslov) – “Počela evakuacija Žepe” (naslov). U podnaslovu piše: “Predstavnici UN preneli izjavu Ratka Mladića da će prvo biti evakuisani ranjenici, a potom žene, deca i stari. Muškarci između 18 i 55 godina biće zadržani kao ratni zarobljenici i razmenjeni za srpske zarobljenike koje drže snage bosanske vlade”. “’Ne verujem da smo u poziciji da učinimo bilo šta u vezi sa muškarcima između 18 i 55 godina. Nemamo načina’, kazao je Ivanko dodajući da će ukrajinski ‘plavi šlemovi’ pokušati da pomognu nadgledanjem. Ivanko je juče objasnio da je prva evakuacija ranjenih bila zakazana za 10 sati, ali sat nakon toga on nije mogao da potvrdi da li je počela. Druga, ‘evakuacija žena, dece i starih’ najavljena je za 14 sati, rekao je Ivanko i dodao da je ‘general Mladić obećao da će obezbediti 50 autobusa u te svrhe”.\nVečernje novosti 21. jula pišu: “VRS oslobodila Žepu” (nadnaslov), “Četiri C zamenilo fes” (naslov), te podnaslov: “General Ratko Mladić garantovao punu bezbednost ne samo civilima iz Žepe, nego i muslimanskim vojnicima koji se predaju srpskim snagama. Muslimanski radio u Srajevu ni u jednim vestima nije spomenuo Žepu. Izetbegovićeve džihadlije nastavile napade na Treskavicu, a ustaške snage kidišu na bihaćko-krupskom ratištu”. Isti list 21. jula prenosi izjavu “dr Radovana Karadžića, predsednika RS: Srbima 56 odsto Bosne!”.\nNaša Borba 21. jula beleži izjavu Maje Gojković, zamenika predsednika SRS: “SRS pozdravlja još jedan u nizu briljantnih uspeha vojske RS, oslobađanje srpske Žepe, neutralisanje još jednog ratnog žarišta i uporišta muslimanskih terorističkih akcija”.\n“Posebno značajnim Maja Gojković smatra to što je grad oslobođen bez stradanja civilnog stanovništva, jer je muslimanska vojska sama predala grad. Nakon oslobađanja Goražda, koje će uslediti, prema rečima Maje Gojković biće ostvareni svi ciljevi srpske vojske”.\nVečernje novosti 21. jula prenose izveštaj sa konferencije za novinare Nove demokratije. “Nova demokratija je energično protiv vojnog uplitanja međunarodne zajednice u rešavanje bosanske krize. Takođe, ND ne može da prihvati eventualno jednostrano ukidanje embarga na oružje muslimanima od strane SAD... Vojnog rešenja nema, ND se zalaže za pregovaranje, i u tom smislu pozdravljamo dogovor Karadžić– Izetbegović oko Srebrenice i Žepe, ako ga je bilo.”\nFilm BBC: Krik iz groba


Sportom do političke promocije - CIN\nSportaši i klubovi povezani sa politikom imaju veću budžetsku podršku, a političari sportom dobivaju promociju.\nČlanovi rukovodstva SNSD-a sa Goranom Delićem, nakon što je u junu 2008. godine odbranio šampionsku titulu. (Foto: banjaluka.wordpress.com)\nOsim postignutih rezultata, na dodjelu novca sportskim udruženjima u Bosni i Hercegovini (BiH) utječe i politika, a sportaši koji postanu aktivni političari dobivaju bolje uvjete za rad. Zauzvrat, političke stranke preko sporta dobivaju promociju.\nNovinari Centra za istraživačko novinarstvo (CIN) iz Sarajeva su otkrili da se budžetski novac namijenjen za sport u nekim slučajevima dijelio bez natječaja i jasnih kriterija, ali i da troškovi nisu pravdani na pravi način.\nU proteklih pet godina u BiH je iz budžeta za sport izdvojeno najmanje 61,6 miliona KM. Iznos je veći, s obzirom da je na CIN-ov upit o izdvajanju novca za udruženja odgovorilo tek nešto više od pola državnih, entitetskih i općinskih institucija.\nFuad Kasumović, smijenjeni zamjenik ministra financija i trezora BiH koji je u dva navrata bio u rukovodstvu Nogometnog kluba (NK) Čelik iz Zenice, kaže da se financiranje sporta vrši „odokativnom“ metodom i da se sve svodi na poznanstva: “Ako ste dobri sa nekim, nazovete i sve riješite”.\nBoks i pjevačice\nKik bokser Draženko Ninić i bokser Goran Delić iz Banje Luke su u oktobru 2008. godine kao članovi Saveza nezavisnih socijaldemokrata (SNSD) dobili mandate u skupštinama općina Banja Luka i Laktaši. Od tada su klubovi kojima pripadaju i oni lično dobili najmanje 1,1 milion KM samo od Ministarstva porodice, omladine i sporta RS-a, kojim upravljaju njihove stranačke kolege.\nKroz njihove borilačke manifestacije promovisan je SNSD i njegovo rukovodstvo.\nKik boks klub Draženko Ninić iz Banje Luke upisan je u sudski registar u martu 2007. godine, a Ninić je predsjednik kluba. Njegov sportski i politički kolega Goran Delić je u septembru 2005. godine osnovao Profi-boks kamp Crvena zvijezda u Gradišci.\nDelić kaže da mu je bolje krenulo otkako je ušao u politiku, jer su dobili podršku Ministarstva koju do tada nisu imali. Ipak, dodaje da u politiku nije ušao iz koristoljublja već zbog ideala i poštovanja prema predsjedniku stranke Miloradu Dodiku.\nBokserski klub Slavija u pet godina je od ministarstva dobio 194.600 KM, dok su Draženko Ninić i Goran Delić veće iznose dobijali za pojedinačne borilačke manifestacije. (Foto: CIN)\nRevizori iz Republike Srpske (RS) upozoravaju da za borilačke manifestacije koje su u Banjoj Luci održali Ninićevi i Delićevi klubovi nije bilo kontrole utroška sredstava i da je plaćanje vršeno gotovinski, naruke, a ne preko računa.\nNinić i Delić su tokom 2008. godine u Banjoj Luci održali po tri borbe na kojima su se borili za titule šampiona. Te godine je Ministarstvo njihovim klubovima odobrilo ukupno 612.040 KM za organizaciju borilačkih manifestacija.\nNovinari CIN-a su izvršili uvid u izvještaje Ministarstva za tu godinu. Oni se sastoje od kopiranih računa iz kojih nije u potpunosti jasno ko i kada ih je napravio.\nIzmeđu ostalog, računi pokazuju da je Niniću isplaćeno ukupno 80.000 KM, a Deliću 70.000 KM honorara.\nPjevačici Jeleni Karleuši je za nastup na jednoj od manifestacija plaćeno 17.500 KM, a nastup Svetlane Cece Ražnatović je koštao 100.000 KM.\nPoređenja radi, amaterski Bokserski klub Slavija koji postoji preko 50 godina i za koji su boksovala mnoga velika imena, kao što su evropski prvak Marijan Beneš i olimpijski prvak Anton Josipović, je od Ministarstva u periodu od 2007. do 2011. godine dobio 194.600 KM.\nNinić i Delić su 2008. godine dobili novčanu pomoć i od Grada Banje Luke u čijoj je skupštini Ninić od oktobra te godine vijećnik, ali i član Savjeta za sport koji utvrđuje prijedloge za financiranje sportskih kolektiva i pojedinaca. Na zahtjev kluba Draženka Ninića, Skupština je 8. decembra odobrila 150.000 KM za sufinanciranje manifestacije koja je održana pet dana kasnije.\nMarijan Beneš, nekadašnji član Slavije i bivši prvak svijeta u boksu, vodi školu boksa Feniks u Banja Luci koja ne dobija novac od Ministarstva za porodicu, omladinu i sport. (Foto: CIN)\nMinistarstvo porodice, omladine i sporta RS-a je klub Draženka Ninića financiralo i u 2009. godini – sa ukupno 495.000 KM. Prema priloženim računima za jednu od manifestacija, vidi se da su Ninić i Delić dobili honorare od po 50.000 KM, a pjevačica Lepa Brena 120.000 KM.\nSekretar Ministarstva Dejan Erešić kaže da će RS uvijek podržati manifestacije u kojima će ovaj entitet biti centar svijeta, makar na jedan dan: „Uvijek će se podržati svjetska prvenstva, pa u čemu god“.\nTomislav Marić, predsjednik Bokserskog saveza RS-a i savjetnik ministra za sport, kaže da su ovi mečevi odvlačili puno novca iz budžeta, ali da su to ipak bile borbe za titule. Međutim, dodaje da se titule Delića i Ninića teško mogu porediti sa uspjesima Ante Josipovića i Marijana Beneša, jer su nekada svi borci boksovali u jednoj verziji, a danas ih ima mnogo.\nZakoni o sukobu interesa BiH, entiteta i Brčko distrikta zabranjuju spajanje funkcija u izvršnoj i zakonodavnoj vlasti sa funkcijama ovlaštenih osoba u udruženjima koja se financiraju iz budžeta.\nTomislav Marić, predsjednik Bokserskog saveza RS i savjetnik ministrice za porodicu, omladinu i sport RS, kaže da bi se trebalo ulagati i u amaterski boks, s obzirom da je to olimpijski sport. (Foto: CIN)\nZvaničnici na razini BiH i Federacije BiH (FBiH) ne mogu biti ovlaštene osobe u sportskim udruženjima koja se financiraju iz budžeta sa bilo kojeg nivoa vlasti sa više od 50.000 KM godišnje, dok se to u Brčko distriktu odnosi samo na financiranje iz budžeta Distrikta. U RS-u se ta odredba odnosi na budžetsko financiranje općina i entiteta, ali u iznosu većem od 100.000 KM.\nRepublička komisija za utvrđivanje sukoba interesa u organima vlasti RS-a provela je samo jedan postupak iz oblasti sporta – protiv bivšeg načelnika Foče Zdravka Krsmanovića. On je bio predsjednik kluba i Upravnog odbora Fudbalskog kluba (FK) Sutjeska tokom većeg dijela perioda u kojem je Općina Klubu uplatila 510.767 KM. Utvrđen je sukob interesa, ali s obzirom da je Krsmanović podnio ostavku na funkcije u Klubu, nije dobio nikakve sankcije.\nCentralna izborna komisija BiH (CIK), nadležna za provođenje Zakona o sukobu interesa za nivoe vlasti u BiH, FBiH i Brčko distriktu, je do sada kaznila dvije osobe.\nDželaludin Muharemović je u julu 2010. godine kažnjen sa 1.500 KM kao vijećnik Općine Novo Sarajevo i direktor FK Željezničar, jer je Klub u 2009. godini financiran sa više od 50.000 KM budžetskog novca.\nNovčanu kaznu u iznosu od 2.000 KM dobio je i džudista Amel Mekić, vijećnik u Općini Centar Sarajevo i član Džudo kluba City Centar. U odluci CIK-a iz marta 2011. godine je navedeno da je Mekić koristio svoj položaj da bi utjecao na donošenje odluka Općinskog vijeća Centar o budžetima za 2009. i 2010. godinu u koje su uvršteni grantovi o dodjeli novčane pomoći njemu, odnosno njegovom klubu.\nAmel Mekić, osvajač brojnih medalja i trostruki učesnik Olimpijskih igara, novčano je kažnjen zbog sukoba interesa. (Foto: CIN)\nMekić, koji je više puta predstavljao BiH na olimpijskim igrama, kaže da je od Općine dobio novac za operaciju koljena koje je ozlijedio u borbama.\nIako CIK i Komisija mogu i sami pokretati postupke, u CIK-u kažu da se može desiti da slučajevi prođu nekažnjeno, ukoliko ih niko ne prijavi.\nPola miliona bez natječaja\nBudžetski novac se u nekim slučajevima dodjeljuje sportskim klubovima bez jasnih kriterija i mimo natječaja, kao i bez adekvatne kontrole utroška sredstava.\nKošarkaški klub Igokea iz Aleksandrovca, čiji je veteran i počasni predsjednik sadašnji predsjednik RS-a Milorad Dodik, od Ministarstva porodice, omladine i sporta RS-a je bez natječaja 2010. godine dobio pola miliona KM.\nNenad Dmitrović, revizor Službe za reviziju RS-a, kaže da se revizori nisu uvjerili da je ispoštovan Pravilnik o dodjeli sredstava za sport prema kojem se zahtjevi za dodjelu dostavljaju do juna, a Igokei je novac odobren u oktobru: „Protekao je rok. Nije ništa sporno da se tom klubu dodijeli 500.000 KM, samo se mi nismo uvjerili na osnovu kojih mjerila i kriterija“.\nIgokea je novac dobila za sudjelovanje u regionalnoj košarkaškoj NLB ligi, a trošen je za plaće igračima, menadžerske provizije, hotele, prijevoz, nabavku opreme i slično.\nProko Dragosavljević, bivši ministar porodice,omladine i sporta RS, saslušan je u oktobru 2011. godine u Narodnoj skupštini RS zbog negativne ocjene revizora. Tokom njegovo mandata KK Igokea je samo u 2010. godini dobio 500.000 KM. (Foto: CIN)\nMinistarstvo je u mandatu Proke Dragosavljevića financijski podržalo i FK Crvena zemlja iz Nove Vesi kod Srpca, odakle je i sam ministar. Na čelu ovog kluba bio je Neđo Ilić, dugogodišnji direktor JP Šume RS-a, kasnije i pomoćnik ministra za šumarstvo ovog entiteta. Crvena zemlja je u međuvremenu prestala funkcionisati, a Ilić je početkom oktobra ove godine uhapšen zbog sumnje za zloupotrebe povezane sa Šume RS-a.\nFK Crvena zemlja je od 2007. do 2011. godine, kada se takmičio u nižim ligama RS-a, dobio 164.505 KM. FK Borac iz Banje Luke je dobio 277.500 KM u istom periodu u kojem je, između ostalog, bio prvak i osvajač Kupa BiH.\nPrema podacima iz Ministarstva porodice, omladine i sporta RS-a, FK Crvena zemlja je veći dio novca – 159.612 KM – potrošio za izgradnju igrališta i tribina te radove kao što su postavljanje rasvjete i popravak svlačionica. Sve ugovore su potpisali Neđo Ilić i Proko Dragosavljević.\nDirektor Kluba Ljubo Rakić kaže da su, uglavnom, privrednici iz tog mjesta davali svoj novac, ne tražeći izvještaje o utrošku: „Garantujem u 95 posto da te pare nikada nisu stigle u Crvenu zemlju. Ovo su velika sredstva da bi došla u naš klub, a da se to ne bi osjetilo“.\nDejan Erešić, sekretar Ministarstva, kaže da postoje dokazi da je novac uplaćen, ali da instituciju ne interesuje ko će u klubu o tome biti obaviješten.\nIz Ureda za reviziju institucija u FBiH kažu da se novac za sport i u ovom entitetu dijeli bez jasnih kriterija, ali i da korisnici često ne dostavljaju izvještaje o utrošku.\nPrimjerice, Federalno ministarstvo kulture i sporta je u 2010. godini dalo NK Gošk iz Gabele 70.000 KM za izgradnju tribina, iako dvije godine ranije nisu namjenski utrošili dodijeljena sredstva.\nU 2008. godini su dobili 120.000 KM, također, za izgradnju tribina. Revizori su pronašli da je gotovo 70.000 KM potrošeno za vraćanje kredita. Unatoč tome, Komisija za nadzor utroška tekućih i kapitalnih transfera u oblasti sporta je prihvatila njihov izvještaj.\nDirektor Goška Pero Pavlović kaže da su revizori pogrešno protumačili podatke i da je moguće da su u jednom trenutku iz banke povukli njihov novac sa računa, ali da je to sigurno poslije vraćeno i namjenski potrošeno na stadion.\nStadion FK Crvena zemlja iz Nove Vesi – nakon nekoliko godina napredovanja u ligi, ovaj klub se više ne takmiči. (Foto: CIN)\nRevizorka Belma Mušinović kaže da taj odgovor nema logike i da su oni radili izvještaj na bazi dokumentacije. Objašnjava da ministarstvo ima mogućnosti da kontroliše utrošak sredstava, ali da je problem što se sa korisnicima grantova ne potpisuju ugovori zbog kojih bi za takve propuste mogao biti pokrenut i sudski spor.\nPutovanja političara na sportske događaje\nČak i političari koji nisu sportaši mogu ostvariti korist ili se promovisati kroz sport – pojavljivanjem u javnosti sa uspješnim sportistima ili besplatnim putovanjima sa reprezentativnim selekcijama koje se financiraju iz budžeta.\nGodinama traje praksa da predstavnici vlasti i političkih stranaka putuju sa nogometnom reprezentacijom.\nJedan od primjera se desio 2009. godine, kada je Federalno ministarstvo kulture i sporta dalo BH Airlinesu 114.400 KM na ime troškova duplog čarter-leta na relaciji Sarajevo – Tallin. Vlada FBiH je odobrila sredstva iz tekuće budžetske rezerve koja se koriste za nepredviđene izdatke, navodeći u odluci da je novac dodijeljen „za potrebe A reprezentacije BiH koja putuje na kvalifikacionu utakmicu za učešće na Svjetskom prvenstvu u Južnoafričkoj Republici 2010“.\nDetalj iz svlačionice FK Crvena zemlja koji je u pet godina od ministarstva na čelu sa Prokom Dragosavljevićem iz SNSD-a dobio 164.505 KM. (Foto: CIN)\nOd ukupno 121 osobe sa spiska putnika, u Estoniju ih je otputovalo 109, od čega 19 predstavnika Vlade FBiH i federalnih ministarstava. Uz tadašnjeg ministra kulture i sporta Gavrila Grahovca, putovale su i njegove kolege iz ministarstva: Mustafa Demir i Zdenko Čabrilo, bivši federalni premijer Mustafa Mujezinović, ministri Nail Šećkanović i Perica Jelečević, zatim tajnik Vlade Ismet Trumić, ali i sadašnji ministar Salmir Kaplan koji je tada bio glasnogovornik Stranke demokratske akcije (SDA).\nMustafa Demir, tadašnji pomoćnik ministra za sport, danas umirovljenik, kaže da je bilo logično da on bude tu, s obzirom da je sport njegov resor: „Sve što je bilo dodatno, mi smo plaćali, ali nije bilo dodatnih troškova, jer je morao ići avion“.\nIz Federalnog ministarstva kulture i sporta naveli su da je izvještaj o utrošku sredstava „opravdan računom BH Airlinesa“.\nFederalna revizorka Belma Mušinović kaže da revizori taj račun nisu našli.


Visoki savet sudstva: Izjave funkcionera SNS-a predstavljaju direktan napad na sudije - Jutarnji GLASnik\nVisoki savet sudstva (VSS) osudio je reagovanje funkcionera Srpske napredne stranke na prvostepenu presudu sudije Biljane Mraović kojom je oslobodila gradonačelnika Šapca.\nU saopštenju VSS navodi da izjave funkcionera SNS-a o prvostepenoj presudi gradonačelniku Šapca predstavljaju direktan napad na sudiju Biljanu Mraović, kao i na sudije koje će odlučivati po žalbi na presudu.\nOve reakcije predstavljaju napad na celokupno pravosuđe, navodi VSS.\n„Na ovaj način se izaziva strah i nesigurnost sudija i ugrožava njihova samostalnost i nezavisnost, a kod građana se stvara nepoverenje u rad sudija“, saopštio je VSS.\nPodsećaju i da je zakonska obaveza svih državnih organa i funkcionera da svojim postupanjem i ponašanjem održavaju poverenje u nezavisnost i nepristrasnost sudija i sudova.\nReakcija Visokog saveta sudstva usledila je pošto je udruženje Društvo sudija Srbije zahtevalo od ove institucije da osudi komentare zvaničnika vladajuće partije rekavši da se ovakvim ponašanjem ugrožava nezavisnost i nepristrasnost sudstva.\nPodsetimo, poverenici Gradskog odbora SNS-a krajem marta su komentarisali oslobađajuću presudu protiv gradonačelnika Šapca Nebojše Zelenovića. Rekli su tada da je „odluka sudije Biljane Mraović presedan“ jer nikada nijedan gradonačelnik u Srbiji protiv kog je Državna revizorska institucija (DRI) podnela krivičnu prijavu nije oslobođen.\nU svom saopštenju naveli su tada i da je sudija Biljana Mraović ‘imala dodatni motiv’ za oslobađanje Zelenovića jer je dva meseca po početku prostupka njena ćerka dobila posao vaspitačice u tamošnjoj predškolskoj ustanovi.\nTagged SNS, VISOKI SAVET SUDSTVA


Još jedna "upad predstava" u zvorničkoj Alumini - Zvornicki.ba\nJoš jedna “upad predstava” u zvorničkoj Alumini\nUprava kriminalističke policije MUP-a RS provodi opsežnu akciju u zvorničkoj Alumini koja se navodno odnosi na zloupotrebe koje su dovele do stečaja FG Birač.\n“Sve što vam možemo reći jeste da se pripadnici MUP-a RS nalaze u Alumini, gdje poduzimaju mjere i radnje”, kazali su iz MUP-a RS. Ovo je jedina informacija koja je potvrđena od strane MUP-a RS čiji pripadnici sprovede još jednu akciju u nizu.\nOvo je treći dolazak UKP u proteklih šest mjeseci, u krug kompanije Birač. Sve akcije ranije sprovedene nisu dale rezultate koji su saopšteni javnosti. Zbog kompleksnog slučaja, istraga vjerovatno još uvijek traje.\nDok se javnost u Zvorniku stalno zbunjuje mnogobrojnim akcijama policije u kompaniji Birač, pompeznim medijskim naslovima o kriminalu i prijetnjama, u međuvremenu zvornički sportski koletkivi, kulturne institucije, humanitarna udruženja i organizacije, institucije koje rade za dobrobit društva iz Alumine na kašičicu ili nikako dobijaju sredstva za razvoj i rad.


Putin i Erdogan telefonom o Siriji | Starmo\nNaslovnica Izdvojeno Putin i Erdogan telefonom o Siriji\nPutin i Erdogan telefonom o Siriji\nAnkara/Moskva — Turski predsjednik Recep Tayyip Erdogan i ruski predsjednik Vladimir Putin u utorak uvečer obavili su telefonski razgovor o Siriji.\nPredsjednik Turske je tom prilikom kazao Putinu da je nedavni napad snaga odanih režimu Bashara al-Assada na turske trupe “naštetio zajedničkim naporima koje dvije zemlje ulažu u postizanje mira u Siriji”.\nTakođer, Erdogan je kazao da će Turska, kao odgovor na takve napade, “i dalje koristiti svoje pravo na samoodbranu”.\nTurska i Rusija u septembru 2018. godine dogovorile su da Idlib pretvore u zonu deeskalacije u kojoj su akti agresije izričito zabranjeni. Međutim, snage Assadovog režim i njihovi saveznici dosljedno su kršili uslove primirja, izvodeći česte napade unutar zone.


Cijene nafte u padu - mojusk.ba\nCijene nafte na svjetskom tržištu danas su pale za dolar usljed bojazni da bi Indija mogla da uvede restriktivne mjere zbog rasta broja zaraženih virusom korona i umrlih. Cijene nafte bile su u porastu usljed očekivanja oporavka potražnje.\n“Indija je jedan od najvećih uvoznika sirove nafte na svijetu i nove restriktivne mjere bile bi veoma loše po stanje na tržištu”, rekao je zvaničnik iz energetske kompanije “Mizuho” Bob Jauger.\nU Londonu je cijena sirove nafte “brent” iz Sjevernog mora manja za 1,26 dolara ili 1,9 odsto i sada je 65,79 dolara po barelu.\nU Njujorku je cijena svijetle sirove nafte pala za 1,61 dolar ili 2,5 odsto i sada iznosi 61,77 dolara.\nSvijetcijene nafte, gorivo


PREDSEDNIK PKS I MINISTARKA POTPISALI SPORAZUM Čadež: Cilj poslodavca je da ima zadovoljnog radnika - PKS-RPK Novi Sad\nBEOGRAD – Predsednik Privredne komore Srbije Marko Čadež i ministarka bez portfelja Slavica Đukić Dejanović potpisali su danas sporazum o saradnji kojim se unapređuju zajedničke aktivnosti na efikasnijem sprovođenju populacione politike u Srbiji.\nZbog negativnog prirodnog priraštaja Srbija svake godine izgubi gradić od oko 36.000 stanovnika. Od 4.709 naselja u Srbiji nestaje njih 1.200, a 50 je potpuno praznih. Rast stanovništva u 2015. godini jeste zabeležen samo u sedam gradova i tri opštine.\nSlavica Đukić Dejanović je podsetila da su od sredine prošlog veka demografski indikatori vrlo negativni i da to za posledicu ima vrlo staro stanovništvo i depopulaciona područja u Srbiji, što neminovno vodi slabljenju radne snage.\nOna je naglasila da je 2008. godine donet dokument za podsticanje natalitetne politike, a da je krajnji cilj bio usklađivanje rada i roditeljstva. Potpisivanjem dokumenta sa predstavnicima PKS, kako kaže, napravljen je prvi formalni korak u ostvarivanju tog cilja – popravaljnju radne efikasnosti i roditeljske funkcije istovremeno.\n„Da zakonsku regulativu, koja je dosta pristojno uređena kod nas, počnemo da primenjujemo intenzivnije u različitim privrednim subjektima kako bi roditelj bio zadovoljniji i efikasniji u procesu rada“, rekla je Đukić Dejanović.\nDogovoreno je da se sprovede istraživanje u velikom broju privrednih subjekata, da bude obuhvaćeno 5.000 zaposlenih koji će dati sugestije kako oni vide mogućnost usklađivanja rada i roditeljstva. Na taj način će se doći do najboljih rešenja, te se mogu napraviti prvi koraci u popravljanju atmosfere koja treba da bude dobra i stimulativna za rađanje.\nPredsednik PKS Marko Ccadež kaže da to što je u Srbiji sve manje stanovništva nije samo demografski, sociološki, socijalni problem, već ekonomsko pitanje.\n„Privređuju i novu vrednost stvaraju ljudi. Bez toga nema ni ekonomskog napretka ni borbe protiv siromaštva, ni borbe protiv nezaposlenosti“, naglasio je Čadež.\nOn je podsetio da je Srbija sve starija, da je stanovništvo starije od 40 godina i sve manje sposobno da privređuje. Statistika kaže da Srbija svake godine izgubi grad sa oko 36.000 stanovnika, da od 4.709 naselja u Srbiji nestaje 1.200, a 50 je potpuno praznih, te da je rast stanovništva u 2015. godini zabeležen samo u sedam gradova i tri opštine. Cilj je, kako kaže, da se snimi stanje na terenu, kakva je situacija u kompanijama i da li je moguće primeniti mere kojima bi se bolje uskladilo roditeljstvo i rad.\n„Cilj poslodavca je da ima zadovoljnog radnika, koji dobro obavlja svoj posao i zna da nema konflikt u ulozi zaposlenog i roditelja. Istraživanje je samo prvi deo našeg zajedničkog zadatka, idemo u zajedničku realizaciju i sprovođenje niza mera sa kompanijama kako bi te stvari poboljšali“, rekao je Čadež.\nOn kaže da su pojedine zemlje u regionu posao ii roditeljstvo dobro uskladili i kao primer naveo Sloveniju, a da je i Hrvatska preduzela određene mere. Podseća da taj problem nije nacionalni, već da je univerzalan i da se sa njim suočavaju sve zemlje u Evropi.\nNIS Pobednik Talent Management nagrade za 2016.\nBEOGRAD – Kompanija NIS a.d. Novi Sad, pobednik je Talent Management nagrade za 2016. godinu, koja se dodeljuje kompanijama…\nViše para za samozapošljavanje žena u Novom Sadu\nPlanirani iznos od 10.000.000 dinara za subvencionisanje samozapošljavanja žena na teritoriji Novog Sada ove godine je duplo viši u…\nJavni sektor: Stručnjacima plate šefova\nŠta donosi reforma sistema zarada u javnoj upravi? Manji raspon između najviše i najniže zarade. Onima koji se ističu…\nPrivredni rast Srbije će iznositi 2,3 odsto u 2017. godini, nastavljaju se razgovori o povećanju plata i penzija\nEkonomska aktivnost u Srbiji nastavlja da raste, uprkos privremenom usporavanju u prvoj polovini godine i suši i u Međunarodnom…\nSVAKA ČAST: Srpskim naučnicima 1,4 miliona evra\nPrestižni evropski grant za istraživanje kvark-gluonske plazme osvojila je dr Magdalena Đorđević, čime je Srbiji obezbedila veliku sumu novca.\nKoliki krediti su dostupni građanima koji primaju minimalac?\nGrađani koji primaju minimalnu zaradu od 21.000 dinara, a takvih je oko 300.000 u Srbiji, u slučaju nužde mogu…


Ministar je poručio da treba da se fokusiramo na oblasti koje će u budućnosti imati veoma visoku stopu rasta i da podržimo stvari iz oblasti digitalne ekonomije. On je naglasio i da ne treba da se vraćamo u prošlost i zanosimo idejom da je udeo industrije u BDP-u potrebno povećati na 60 odsto. „ Srbija je 2017. godinu završila sa suficitom od 1,0 odsto BDP-a, a ovu godinu planira deficit od 0,6 odsto BDP-a na nivou centralne države i od 0,7 odsto na nivou opšte države. Deficit je četiri puta manji od Mastrihta, a sve zemlje u Evropi imaju problema da ispoštuju Mastriht“, ukazao je ministar Vujović. Reforme i restriktivna politika su, kako je on ukazao, bile neophodne, jer je situacija u budžetu Republike Srbije 2014. godine bila katastrofalna. Ministar je na današnjem skupu AFA ženske mreže naveo i da se, osim infrastrukture u koju Vlada Srbije ulaže, privodi kraju i program ekonomskih reformi poznatiji kao ERP, kojim je predvidjena reforma poreske uprave i reforma načina upravljanja javnim finansijama.


Njemačka odložila kampanju protiv radikalnog islama – inmedia.ba\nNjemačka odložila kampanju protiv radikalnog islama\n0 21 Septembra, 2012 13:00\nNjemačko Ministarstvo unutrašnjih poslova odložilo je, u posljednji čas, kampanju oglašavanja linije za borbu protiv radikalnog islama, iz straha da bi mogla da izazove nasilje ekstremista. Kao i vlade drugih zapadnih zemalja, i njemačka strahuje od protesta muslimana zbog antiislamskog filma proizvedenog u SAD i objavljivanja karikatura u francuskom listu “Šarli ebdo”, u kojima je poslanik Muhamed.\nU okviru kampanje, planirano je da od sutra, širom Njemačke, budu postavljeni plakati koji promovišu borbu protiv radikalnog islama, u gradovima u kojima postoji velika imigrantska zajednica.\nKampanja se naročito obraća onima koji sumnjaju da neko od njihovih prijatelja ili članova porodica, naginje ka radikalnom islamu.\n– S obzirom na sve ovo što se trenutno dešava, plašimo se da ne izazovemo dodatno, religiozno motivisano nasilje. Govorimo posebno o fanatičnim pojedincima koji mogu da iskoriste događaje koje smatraju islamofobičnim da krenu u akciju – rekao je portparol Ministarstva unutrašnjih poslova i dodao da to ministarstvo nema konkretan razlog da bi do sukoba došlo.\nMinistarstvo, ipak, planira da objavi oglase na internetu i u listovima, s istim dizajnom kao na posterima. Neke muslimanske grupe unaprijed su kritikovale planiranu kampanju, jer ih, kako su ocijenile, sramoti.\nDemonstranti su prije nekoliko dana, u znak protesta zbog antiislamskog filma, upali u njemačku ambasadu u Sudanu, a Berlin je odande povukao dino svog osoblja.\nNjemačka, u kojoj živi oko četiri miliona muslimana, naročito strahuje jer je, između ostalog, svojevremeno dodijelila nagradu danskom crtaču čije su karikature poslanika Muhameda objavljene 2005. izazvale proteste širom svijeta.\nOtkrijte šta morate jesti da biste uspješno istopili kilograme\nProgram “Dana bez automobila”


"Napumpali" cijenu nafte do 2,09 KM po litru!\nParlamentarna skupština BiH u naredne dvije godine planira kupiti 105.000 litara dizel goriva za službena vozila, koje će biti plaćeno oko 220.000 KM. Jednostavnom računicom dolazimo do podatka da će, na ovaj način, jedan litar nafte koja će biti kupovana na veliko biti plaćan čak 2,09 KM, iz čega proizlaze mnoge nelogičnosti i sumnja u mogućnost nečijeg "ugrađivanja" u samu cijenu.\nObjavljeno 29.12.2015 09:54\nNaime, tender je raspisan 14. decembra, u vrijeme kada su cijene nafte i naftnih derivata uveliko pa(da)le, pa tim prije ova javna nabavka i dostignuta "napumpana" cijena budi opravdane sumnje.\n"Obavještenje o nabavci, objavljeno u 'Službenom glasniku BiH' pod brojem 97/15, predviđa nabavku dizelskog goriva eurodizel EN 590 do 10 ppm, za službena vozila Parlamentarne skupštine BiH. Procijenjena vrijednost nabavke za 24 mjeseca iznosi 220.000 KM, sa PDV-om", naveli su u odgovorima iz parlamenta BiH. Na naše pitanje koliko će goriva biti naručeno, s obzirom na cijenu od 220.000 KM, odgovorili su kako je "maksimalna okvirna količina goriva 105.000 litara na 24 mjeseca". Vrijedi podsjetiti da su u posljednjih nekoliko sedmica cijene goriva u cijeloj BiH dodatno pale, pa se tako u ovom trenutku na pojedinim pumpama litar nafte eurodizel EN 590 može kupiti po cijeni od oko 1,7 KM.\nAko uzmemo u obzir najprostiju logičnost da prilikom kupovine velikih količina goriva (ili bilo čega drugog) cijena dodatno pada, onda ovaj aranžman Parlamentarne skupštine BiH, ako ništa, zavređuje dužnu pažnju državne revizije, ali i istražnih organa. Za informaciju više o aktuelnim cijenama kontaktirali smo i Lelu Glibo, šefa Odsjeka za cijene u Ministarstvu trgovine FBiH, koja je kazala da je, u ovom trenutku, prosječna cijena litra nafte oko 1,65 KM. "Različite su cijene od pumpe do pumpe, ali u prosjeku to je oko 1,65 KM. A kad se raspisuje tender, ako su veće količine u pitanju, onda prodavač može dati i rabat, dakle cijene mogu ići još niže", istakla je Glibo.\nUz sve ove činjenice, uvriježeno mišljenje javnosti i nevladinog sektora jeste da se u institucijama BiH već godinama javna sredstva troše neodgovorno i u situaciji kada većina konzumenata takvih usluga ima evropske plate i privilegije, daleko iznad bh. prosjeka.


Japanski zajam EPS-u za ekološke standarde | EurActiv Srbija\nJapanski zajam EPS-u za ekološke standarde\nObjavljeno : 24.11.2011.\t Tweet\nPotpisane Note i Sporazum o zajmu za projekat odsumporavanja dimnih gasova u TE "Nikola Tesla A" u Obrenovcu između vlada Japana i Srbije, Elektroprivrede Srbije i Japanske agencije za međunarodnu saradnju.\n(Obrenovac, 24. novembar 2011) Današnjom razmenom nota između Vlade Republike Srbije i Vlade Japana, i potpisivanjem Sporazuma o zajmu između Elektroprivrede Srbije i Japanske agencije za međunarodnu saradnju, obezbeđena su sredstva za realizaciju projekta odsumporavanja dimnih gasova u TE "Nikola Tesla A" u Obrenovcu.\nKredit za izgradnju postrojenja za odsumporavanje dimnih gasova u TE "Nikola Tesla A" vredan je 28,25 milijardi jena, odnosno oko 26,25 milijardi dinara, i predstavlja najveću investiciju u oblasti zaštite životne sredine u Srbiji.\nNotu su potpisali Božidar Đelić, potpredsednik Vlade za evropske integracije, i Tošio Cunozaki, ambasador Japana. Istom prilikom, Sporazum o zajmu potpisali su Dragomir Marković, generalni direktor EPS-a i Satoru Kurosava, stalni predstavnik Japanske agencije za međunarodnu saradnju u Srbiji. Uslovi zajma su veoma povoljni, sa kamatnom stopom od 0,6% godišnje, uz period otplate od 15 godina i grejs period od pet godina.\n"Veliko mi je zadovoljstvo što je posle dve godine pregovora vlada Japana i Srbije došlo do potpisivanja sporazuma za kredit, kojim će se realizovati najvredniji projekat iz oblasti životne sredine u Srbiji. Zajam je veoma povoljan, jer poredeći ga sa uslovima komercijalnih kredita, Srbija je dobila 150 miliona evra kredita i 100 miliona evra donacije", rekao je Božidar Đelić, potpredsednik Vlade Srbije za evropske integracije. Posebnu zahvalnost dugujemo narodu i Vladi Japana što su u veoma teškom trenutku, posle zemljotresa i cunamija, ostali pri odluci da odobre kredit Srbiji.\nAmbasador Japana u Srbiji Tošio Cunozaki istakao je da je ovo prvi japanski zajam dat Srbiji. On je ukazao da je sporazum samo nastavak veoma uspešne i prijateljske saradnje dva naroda, koja traje već 130 godina. Cunozaki je naglasio i da će Japan nastaviti ekonomsku saradnju sa Srbijom, naročito u poboljšanju životne sredine, a posebno se zahvalio narodu Srbije na solidarnosti koju je iskazao posle elementarnih nepogoda u Japanu.\n"Japanska agencija za međunarodnu saradnju i dalje će biti aktivan partner Srbije i narednih godina, a ovaj projekat, koji će unaprediti uslove životne sredine u Obrenovcu i Srbiji, kamen je temljac naše buduće saradnje", rekao je Satoru Kurosava, predstavnik Japanske agencije za međunarodnu saradnju.\nDragomir Marković, generalni direktor EPS-a, objasnio je da je ovaj projekat najveća investicija u oblasti životne sredine u EPS-u i Srbiji. "Veoma je značajno što će ovim zajmom emisija gasova sumpor dioksida iz obrenovačkih elektrana biti na nivou evroprskih standarda, a ovaj projekat omogućava i otvaranje kapaciteta za proizvodnju gipsa. Na taj način biće moguće i zapošljavanje nekoliko stotina građana, što je posebno značajno za Obrenovac", rekao je Marković.\nProjekat odsumporavanja dimnih gasova u TE "Nikola Tesla A" doprineće minimiziranju negativnih uticaja proizvodnje u termoelektranama, značajno će smanjiti emisiju sumpornih oksida i usaglasiti granične vrednosti emisije sumpor dioksida sa standardima Evropske Unije.\nTo će imati direktan uticaj na zdravlje stanovništva, jer će osim efekta poboljšanja kvaliteta vazduha doći i do smanjenja kiselih kiša i negativnog dejstva na šume i zakiseljavanje zemljišta.\nRealizacijom ovog projekta predviđeno je smanjenje emisije sumpor dioksida (SO2) sa sadašnjih 1200-3000 mg/m3 na nivo niži od važećeg evropskog standarda od 400 mg/m3. Naime, projektnim zadatkom za objekat koji će biti izgrađen u TE "Nikola Tesla A" predviđeno je da se emisija sumpor dioksida smanji na 200 mg/m3.\nZnačajno je pomenuti i da je nusprodukt ovakvog načina prečišćavanja dimnih gasova gips, koji ima veoma široku primenu u industriji građevinskih materijala. Prema procenama EPS-a, procesom odsumporavanja u TENT A godišnje bi se moglo proizvesti oko 400.000 tona gipsa.


PlayStation 4 Pro ima dodatnih 1GB RAM-a PlayStation 4 -- Neo Project\nPlayStation 4 Pro ima dodatnih 1GB RAM-a\nUpdated petak 21 10 2016 16:54:48\nPosted petak 21 10 2016 16:40:00\nPS4 Pro izlazi za manje od mesec dana a glavni arhitekta sistema Mark Cerny je za IGN potvrdio da će ova konzola u odnosu na originalni model imati dodatnih 1GB RAM-a.\nCerny je rekao da je PS4 Pro deo PlayStation 4 generacije i da se Sony odlučio za drugačiji pristup kada je unapređenje konzolnog hardvera u pitanju. Ovoga puta, nema značajnog napretka po pitanju memorije, što bi bio slučaj da se radilo o pravoj novoj generaciji konzola.\n"Primetili smo da je igrama potrebno još malo memorije, negde oko 10 procenata više. Zato smo u PS4 Pro model dodali 1GB sporog DRAM-a," rekao je Cerny.\nOn je zatim objasnio da PS4 kada prelazi iz jedne aplikaciju u igru, ta aplikacija ostaje u RAM-u, kako bi bili u mogućnosti da brzo prelazimo iz igre u nju u obrnuto. Međutim kod PS4 Pro modela, ta aplikacija će odlaziti u tih dodatnih 1GB RAM-a, što će osloboditi prostor iz GDDR5 RAM-a koga konzola ima 8GB kao i originalni PS4.\nCerny je dodao da igre na PS4 Pro imaju dodatnih 512 MB-a na raspolaganju, što ukupno čini 5.5 GB memorije koja je dostupna game developerima. Ostatak memorije je rezervisan za sistemske procese i korisnički interface.\nPlayStation 4 Pro izlazi 10.11.2016.\nPlayStation Studios brend kreće zajedno za izlaskom PlayStation 5\nSony je patentirao novi dizajn za PlayStation Controller\nPredstavljen PlayStation 4 Pro\nSony sprema PlayStation Event na jesen


Dodik: RS će za Srebrenicu izdvojiti tri miliona KM u naredne dvije godine | Visokoin.com\nDodik je kazao kako razvoj predstavlja ključ svih aktivnosti koje provode i “želimo da vidimo Srebrenicu daleko razvijeniju i došli smo kako bi podržali sve napore da bude više investicija u Srebrenici.”\nOn je podsjetio “da država ne može da pravi fabrike”, ali da može da bude podrška i da omogući uslove i “bude stimulativna za one koji to žele.”\n“RS je ulagala u Srebrenicu i mi je ne odvajamo od ostalog dijela RS-a i čak šta više želimo da još dodamo značaj nekim projektima”, rekao je Dodik.\n“To su ukupno tri miliona u cilju obezbjeđivanja uslova da bi se privukli investitiori”, rekao je Dodik.\nOn se zahvalio posebno Aleksandru Vučiću, premijeru Srbije, dodavši da je prisustvo Srbije već vidljivo kroz gradnju mosta Bratunac – Ljubovija, a da je na vlastima BiH da to bude prelaz koji će omogućiti prelaz robe na najvišoj carinskoj obradi.


PREMIJERKA ANA: Zabrinuta sam za bezbednost predsednika, utvrditi ko je iz države radio za kriminalce\nPosle hapšenja kriminalne grupe koju je predvodio Veljko Belivuk,\n12.02.2021. 10:46h 12.02.2021. 13:05h\nBEOGRAD - Posle hapšenja kriminalne grupe koju je predvodio Veljko Belivuk, fokus nadležnih organa biće na tome da se utvrdi ko je radio za državu, a štitio kriminalce, izjavila je danas premijerka Ana Brnabić i navodi da je zabrinuta za bezbednost predsednika Aleksandra Vučića.\n"Fokus će nam sada biti na tome da vidimo ko je bio plaćen od Srbije da radi na tome da država jača i razvija se, a radio je za nekog drugog, a ne za građane", rekla je Brnabićeva na TV Pink.\n"Postoje mnoge stari koje treba da dokažemo. Najgore što može da se desi jeste da nekoga uhapsite i da on bude pušten na slobodu zbog nedostatka dokaza", rekla je premijerka.\nJuče je, kaže, razgovarala s ministarkom pravde Majom Popović, te da je istraga tek na početku i da se do mnogih informacija dolazi svaki dan. "Bilo je privođenja i nekih pripadnika tužilaštva i MUP koji su lažirali neke dokaze. To sve ide svojim tokom", rekla je premijerka.\nIzrazila je zadovoljstvo radom svih bezbednosnih službi u Srbiji na borbi protiv mafije, ali i navela da još mnogo stvari treba da se uradi. "Kada je Aleksandar Vučić najavio borbu protiv mafije, upravo je na ovo mislio. Tada su se mnogi smejali, a danas su nervozni i koriste medije u pokušaju da se izvuku. Pročistićemo naše društvo i političku scenu i Srbija će iz ovoga izaći jača i u bezbednosnom smislu", rekla je Ana Brnabić.\n"Povezuju Aleksandra Vučića i njegovu porodicu s najstrašnijim zločincima i nezamislivim zločinima ljudi koji se slikaju sa dokazanim ubicama, smeju sa njima, ljudi kojima je narko dilere bio najbolji prijatelj, mislim na Mariniku Tepić", rekla je Brnabić.\nSRBI OSNOVALI POLITIČKI POKRET U AMERICI: Naša dijaspora se reorganizovala nakon predsedničkih izbora\nVAMA ŽELIM DOBRO ZDRAVLJE, A GRAĐANIMA BLAGOSTANJE I PROSPERITET: Putin čestitao Vučiću Dan državnosti Srbije\nHVALA ANI NA GOSTOPRIMSTVU: Češki premijer Babiš na Tviteru ima poruku za premijerku Srbije (TVIT)\nAna BrnabicdrzavazabrinutabezbednostAleksandar Vucic


PREDSEDNIK ADVOKATSKE KOMORE BEOGRADA: SVE ODLUKE O POVEćANJU POREZA SU DONETE UREDBOM VLADE, A NE ZAKONOM, I TA UREDBA JE U SUPROTNOSTI SA ZAKONOM. ZATO SMO PODNELI ZAHTEV ZA OCENU USTAVNOSTI I ZAKONITOSTI TE UREDBE\n"Ne zna se koliko će trajati štrajk advokata u Beogradu. Sve zavisi od dobre volje ministarstava pravde i finansija, mi imamo dobru volju da razgovaramo. Ako nema dobrih namera, već da se razgovara da bi se razgovaralo, i da se daju polovična rešenja, onda neće biti rezultata. Razgovarao sam sa državnom sekretarkom Biljanom Pavlović i ni u jednom momentu niko nikome nije ništa obećao. Niti ona meni da će biti razgovora, niti ja njoj da neće biti štrajka. Dakle u saopštenju Ministarstva pravde je izneta laž da smo postigli nekakav dogovor", rekao je predsednik Advokatske komore Beograda Slobodan Šoškić u emisiji "Jedan na jedan" Radio-televizije Vojvodine.\nKako je dodao, da bi eventualni i pregovori počeli, čeka se povratak državnog sekretara Ministarstva finansija sa službenog puta. Međutim, naveo je Šoškić, advokatima je to ličilo na kupovinu vremena, te su odlučili da odmah stupe u štrajk.\n"Mi smo verovali da će se dogoditi ono što su ministarstva obećavala, pre svega ministar pravde Nikola Selaković, a to je da će se formirati radna grupa koja će za 15 dana sve da reši. Ali prošlo je tih dve nedelje, a nije se dogodilo ništa. Čini mi se da se išlo na to da se stvar otegne kako bi u Ministarstvu finansija videli šta može da se uradi kada je reč o eventualnom smanjenju paušalnog poreza za advokate", rekao je Šoškić.\nUpitan kako komentariše činjenicu da štrajkuju samo beogradski advokati, a ne i ostali u Srbiji, Šoškić je odgovorio:\n"Ne mogu da odgovorim zašto advokati iz ostalih delova Srbije nisu u štrajku, ali mogu da kažem da sam od mnogih dobio brojna pisma podrške. Ali organizacija delovanja Advokatske komore Srbije je veoma čudna. Mislim da se drže veoma oportunistički i da više brinu o tome da li će se zameriti nekome ili ne, a ne o onome što je neophodno za egzistenciju".\nŠoškić je dodao da beogradski advokati nemaju ekskluzivno pravo da vode ovu priču, ali moraju da se bore ili da se ispišu iz advokature.\n"Nemaju svi advokati dobru i bogatu klijentelu. Dosta je onih koji žive na ivici egzistencije. U narodu preovladava mišljenje da su advokati uvek bili bogati. Pa nije tako, nisu baš svi dobrostojeći. Advokatski posao je težak i intelektualan i ne donosi veliku zaradu, pogotovo ne u nesrećnoj zemlji kao što je Srbija", istakao je Šoškić.\nDodao je da je AKB raspoložena da razgovara, te da će biti u novoj radnoj grupi ako bude formirana. Cilj je, kako je rekao, da se porezi vrate na nivo od prošle godine.\n"Sve ove odluke o povećanju poreza su donete Uredbom Vlade, a ne zakonom, i ta Uredba je u suprotnosti sa zakonom. Zato smo podneli zahtev za ocenu ustavnosti i zakonitosti te uredbe", kaže Šoškić.\nDodaje da tamo gde se krše Ustav i zakoni, nema uslova za vladavinu prava. Od takve države, dodao je, nema nikakve demokratije.\n"Ni društvo sudija neće da ulazi u ovakve borbe, smatrajući da smo mi svojevrsni buldožer koji može i treba da pokrene ovakve stvari. ", rekao je Šoškić.\nOn je dodao da se čeka odluka drugih advokata u Srbiji da li će se priključiti štrajku ili ne. Ipak, u svakom slučaju beogradski advokati će štrajkovati dok god se ne nađe rešenje.\n"Imam utisak da će se nešto ubrzo svakako desiti i da se sada država presabira kako bi videli šta bi mogli da nam ponude", rekao je Šoškić.


Filantropija za zelene ideje\nNa četvrtom regionalnom forumu Fonda braće Rokfeler “Filantropija za zelene ideje”, koji je održan u Nacionalnom parku Prokletije na Kosovu od 24. do 26.jula 2015.godine, nagrađene su tri najbolje poslovne ideje zasnovane na principima održivog razvoja iz regiona. Nagrade u iznosu od 10.000 dolara dodeljene su projektima koji, prema oceni nezavisnog međunarodnog žirija, najviše doprinose ekonomskom razvoju kroz inovativne, održive i ekološke lokalne biznise.\nPrva nagrada dodeljena je Udruženju za lokalni razvoj Kamenica iz Niša, čiju je ideju za oživljavanje turističkih potencijala izletišta Kamenički vis i uspostavljanja međunarodnog ekološkog kampa za mlade “Treehouse camp” predstavio Dejan Mitić. U okviru kampa planirana je ponuda različitih kulturno-sportskih aktivnosti koja se zasniva na održivom korišćenju kulturno-istorijskog nasleđa lokalne zajednice i zapošljavanju lokalnog stanovništva.\nDruga nagrada pripala je Biljani Filipovski iz Makedonije, iz udruženja Dobra zemlja, za podršku kooperativi malih proizvođača organskih proizvoda u procesu sertifikacije za organsku proizvodnju.\nAleksandar Novović iz NCO Eco Logic iz Crne Gore dobio je treću nagradu za projekat “Bašta Ekologika Mareza”.\nRegionalnom forumu prethodila su takmičenja na nacionalnom nivou koja su organizovali partneri Fonda braće Rokfeler, fondacije i udruženja iz regiona: Trag fondacija iz Srbije, Forum građanskih inicijativa sa Kosova, Fond za aktivno građanstvo iz Crne Gore, Partneri Abanija iz Albanije i Udruženje za socijalne inovacije “ ARNO “ iz Makedonije.\nPored Udruženja za lokalni razvoj iz Niša, na Forumu su učestvovale još dve ideje iz Srbije: “Eko kamp Vukasovci” Konjičkog kluba Aranđelovac koju je predstavljala Elena Santovac i “Dve stolice i majstorice” projekat reparacije i restauracije strog drvenog nameštaja Mile Rosić iz Beograda.\nTokom dva dana takmičenja učesnici su imali prilike da predstave raznovrsne ideje: proizvodnja biljnih sapuna, uzgoj i prerada lekovitog i aromatičnog bilja, proizvodnja biogasa, konstrukcija prototipa mašine za pravljenje peleta od drvenog otpada, ekonomsko osnaživanje žena žrtava porodičnog nasilja, organska proizvodnja jaja i sl.\nNa Forumu je prikazan film o prošlogodišnjim pobednicima, koji je pripremila Jeta Xharra iz BIRN-a sa Kosova koja je takođe održala i predavanje učesnicima kako na najbolji način da predstave svoje projekte.\nPriče o prošlogodišnjim pobednicima nacionalnog i regionalnog foruma možete pročitati na sledećim linkovima:\n- Predstavljen prototip inovativne protočne sušare za voće, povrće i začinsko bilje\n- Zelene ideje – pokretna sušara Agro-integral\n- Zelene ideje – Farma organskih jaja Grujičić\n- Zelene ideje – farma glista Čović


FBiH: U protekla 24 sata registrirana 22 slučaja COVID-19, nije bilo prijavljenih smrtnih ishoda - Federalno ministarstvo zdravstva: COVID19\nFBiH: U protekla 24 sata registrirana 22 slučaja COVID-19, nije bilo prijavljenih smrtnih ishoda\nObjavljeno: 10.05.2022 ; Ažurirano: 10.05.2022\nPrema podacima Zavoda za javno zdravstvo FBiH (ZZJZ FBiH), u Federaciji BiH u protekla 24 sata (do 12h) prijavljeni su rezultati testiranja 458 uzoraka, od čega su 22 pozitivna na COVID-19. Novi slučajevi registrirani su u svim kantonima/županijama u Federaciji BiH, osim u Bosansko-podrinjskom.\nU Federaciji BiH do sada je testirano ukupno 1.259.428 uzoraka, a COVID-19 je potvrđen kod 250.868 osoba.\nU protekla 24h, u Federaciji BiH nije bilo prijavljenih smrtnih ishoda, dok su dva smrtna ishoda prijavljena retroaktivno.\nS današnjim danom, broj smrtnih ishoda na području Federacije BiH je 8.873.


Najslabiji start srpskih timova - Boško Đokić - Dnevni list Danas\nPočetna » Kolumne » Boško Đokić » Najslabiji start srpskih timova\n0Piše: Boško Đokić 25. oktobra 2009. 22.26\nDrugo, pet utakmica završeno je velikom poen-razlikom (između 19 i 45), pri čemu je Cibona u Zagrebu doživela nesvakidašnji debakl, porazom 40:85 od čvrste Sijene. Videćemo da li će ovaj riplijevski rezultat povući tim u nove probleme ili će ih, što mislim, ojačati. Dakle, raslojavanje kvaliteta timova (koje je samo delimično uslovljeno desetostrukim razlikama u uloženim evrima) govori sledeće: u prvoj grupi favorita za završni turnir u Parizu i dalje je Panatinaikos, koji je samo pojačao odličan tim i tako nadogradio sistem, sa najboljim trenerom Evrope, Željkom Obradovićem. Čini se da su, u najmanju ruku, po kvalitetu ravni sa njima Barselona, Sijena i Olimpijakos. Svake godine pojavi se tim iznenađenja, možda Real sa trenerskim magom Mesinom, ili Efes, teže CSKA ili…\nOstali timovi, među kojima je i srpski šampion Partizan, u oblikovanju su tima i igre, i ulazak u 16 (koji donosi 400.000 evra) većinu bi zadovoljio. Crno-beli su startovali porazom u Pioniru od „ samo“ dobre Unikahe u poslednjih pet minuta, negativnom serijom od 19:3. Statistiku ne treba uvek uzimati kao prvi argument, ali u činjenici da je naš tim izgubio 24 lopte i samim tim imao deset šuteva iz igre manje od protivnika – treba tražiti uzrok poraza. Na poziciji pleja uspešno je debitovao Bo Lester Mekejleb, a probirljiva Partizanova publika namah ga je prihvatila. Radi se o igraču naglašenih individualnih i timskih kvaliteta, kome će trebati vreme da sa pridošlom četvorkom Lorensom Robertsom, prošle sezone igračem Crvene zvezde, dovede ekipu na znatno viši nivo. Pored njega i juniorski reprezentativac Branislav Đekić pružio je više od očekivanog u debiju u Evroligi.\nDo polusezone trener Vujošević vidno će popraviti sve delove igre. Ali, treba znati da ni protivnici, u izjednačenoj B grupi, ne sede skrštenih ruku: Orlean je angažovao Marka Milića, Lijetuvos, za koji je naš Bojan Popović maestralno odigrao prvo kolo, ima takođe novi tim i napredovaće. Efes Pilsen je dobrano renoviran (Rakočević, Šampert, Nahbar, Santiago…) i njegovi skauti za drugo kolo već vrte snimak i traže slabe tačke MekKejlebu, Đekiću, Mariću i ostalim novajlijama…\nA regionalna NLB liga se lagano zahuktava, posle četiri kola svi imaju barem jednu pobedu dok je zagrebačka Cibona i dalje bez poraza. Olimpija, sa tri vezana trijumfa, izbija u prvi plan, tamo gde joj je po sastavu i mesto. Neophodnu agresivnost u prednjoj liniji doneli su Saša Ožbolt i Metju Volš, doskora član belgijskog Šarlroa. Radi se o igračima koji mogu dobro da napadaju šutem sa distance, prodorom i asistencijom, što se retko sreće. Uz Sanija Bećirovića, sve boljih Slokara i Golubovića pod košem, kao i adekvatnim zamenama – sa 70 odsto snage pobedili su, u papirnatom derbiju, Crvenu zvezdu.\nNajviše što brine u igri crveno-belih je sporadična neborbenost, koja se reflektuje u 94 primljena poena, brza predaja (posle 30:14 u prvoj červrtini sve je bilo gotovo), kao i očigledan haos u organizacji napada. Naravno da je nedostatak dvojice reprezentativaca, Bjelice i Kešelja , značajan hendikep, pa i saznanje da su imali tri teška gostovanja, ali je i utakmica i raspoloživih bodova sve manje. U selekciji ekipe kada nema dovoljno novca, glasno razmišljam, korisnije je opredeliti se za dovođenje dobrih a mladih igrača, koji imaju perspektivu da prerastu u vrlo dobre ili odlične, nego samo dobrih a već formiranih igrača koji su blizu svog limita…\nFMP je izgubio na svom parketu od nikad jačeg Zagreba i ima, kao i Zvezda, jednu pobedu i zaostalu utakmicu sa Partizanom. Uz napomenu da su hrvatski timovi najbolje startovali, što se može reći i za dva slovenačka, treba notirati kao blagovremenu opomenu da iduće sezone, ako srpski timovi ostvare slab koeficijent uspešnosti, možemo u ligi od 12 timova, imati samo tri predstavnika!


Najpopularnije dečije igre u Delta Cityju - Dan u Beogradu\nNaslovna » Porodica » Deca » Najpopularnije dečije igre u Delta Cityju\nAh Neša 24. januar 2012. Deca Postavite komentar\nVelika radionica u igranju najpopularnijih dečjih društvenih igara „Yu Gi Oh! MENARTžerija“, biće otvorena od 25. do 27. januara, od 10.00 do 20.00, u Delta Cityju.\nU sklopu obeležavanja deset godina postojanja društvene igre „Yu Gi OH!“, biće održano niz manifestacija pomoću kojih će najmlađi posetioci Delta Cityja proći kroz fantastičan svet, u kojem već deceniju živi dečak Yugi sa svojim drugarima i u kojem se bori protiv raznih nedaća uz pomoć magičnih karti.\nU ovom svojevrsnom festivalu igre i kreativnosti, biće predstavljene i druge dečije društvene igre, ali i umetnička dela inspirisana dečijim igricama. (danubeogradu.rs)\nTagovideca delta city igraonica yu gi oh!\nPrethodni Podzemni svet: Buđenje\nSledeći Deseta beogradska Kritična masa


Tramp sve iznenadio: Nakratko izašao iz bolnice da pozdravi pristalice /video/ - 05.10.2020, Sputnik Srbija\nPredsednik SAD Donald Tramp nakratko je izašao iz vojne bolnice „Volter Rid", u kojoj se nalazi zbog virusa korona, da bi pozdravio svoje pristalice. 05.10.2020, Sputnik Srbija\n06:51 05.10.2020 (Osveženo: 22:41 03.08.2021)\n© AP Photo / Anthony PeltierDonald Tramp\nPredsednik SAD Donald Tramp nakratko je izašao iz vojne bolnice „Volter Rid", u kojoj se nalazi zbog virusa korona, da bi pozdravio svoje pristalice.\nTramp je primećen u jednom od vozila, nosio je masku za lice i mahao je okupljenima.\nNeposredno pre vožnje, objavio je video-snimak iz predsedničkog apartmana u bolnici „Volter Rid", rekavši da će „prirediti malo iznenađenje velikim patriotama koje su na ulici".\nRekao je i da je mnogo naučio o kovidu i da je bolnica prava škola.\nTrampov izlazak na meti kritika\nTrampovi izlazak iz bolnice, koji je bio veliko iznenađenje, nije prošao bez kritika, kako novinara, tako i lekara.\nKako prenosi Si-En-En, medijski izveštači iz Bele kuće kritikovali su predsednika jer nisu bili obavešteni o njegovom kratkom i iznenadnom izlasku iz bolnice.\n„Nečuveno je da predsednik napusti bolnicu, čak i nakratko, usred zdravstvene krize bez mera koje bi obezbedile da američki građani znaju gde je njihov predsednik i kako je. Sada više nego ikad američka javnost zaslužuje nezavisno izveštavanje o predsedniku kako bi imali pouzdanu informaciju o njegovom zdravlju“, navodi se u saopštenju izveštača, preneo je Tanjug.\nReagovao je i lekar bolnice „Volter Rid“ Džejms Filips, navodeći da je ovim postupkom Tramp ugrozio sve koji su bili sa njim u vozilu.\nFilips je na Tviteru objavio da je vozilo u kom se Tramp nalazio „hermetički zatvoreno protiv hemijskog napada“ i da stoga predstavlja rizik za osobe koje su u njemu da se zaraze virusom korona.\nOn je dodao da bi osobe koje su bile u vozilu sa Trampom trebalo sada da budu 14 dana u karantinu.\nInače, Trampov medicinski tim je najavio da bi američki predsednik mogao danas da bude otpušten iz bolnice jer se oseća bolje.


Cijene nekretnina najveće u Sarajevu, Mostaru, Trebinju - Akta.ba\n30.06.2020. 10:42 / Izvor: BHRT\n"Ja mogu kazati na nivou Bosne i Hercegovine, cijene su najveće u Sarajevu, Mostaru, a i u posljednje vrijeme i u Trebinju. Neka prosječna cijena novoizgrađenih stanova, i to manje kvadrature, je oko 2500 maraka", Edin Baltak, Udruženje učesnika u prometu nekretnina FONO.\n"Cena stanova ovdje u Istočnom Sarajevu je nekih 1350, pa do 1600 idu u novogradnji,a što se tiče u gradu cijene ovise od lokacije da li je Dobrinja, Centar, znači od 1500 pa nadalje", kaže Ivana Vukmanović, vlasnica agencije ”Nek Nekretnine”.\nMinet Musić, arhitekta i stručnjak za promet nekretnina, smatra da ukoliko se ova korona kriza nastavi, i ako to bude djelovalo na ekonomiju na ovaj način kako je djelovalo, do sada, da je pad nekretnina neminovan.\n"To se odnosi na sve kategorije nekretnina i ponuda i potražnja će biti uskraćene za mnoge stvari", ističe on.\nKriza eura: Vlasnici kapitala uznemireni, ali ipak se teško odlučuju za kupovinu nekretnina\nusluge Agencija NEK NEKRETNINE Ivana Vukmanović s.p IN Sarajevo


Kovačica dobija još jedan vetropark jačine 95,5 MW › Made-in-Germany.rs\nPokrajinski sekretarijat za energetiku, građevinarstvo i saobraćaj je kompaniji Enlight K2 Wind izdao dozvolu za izgradnju novog vetroparka Pupin, u okviru već postojećeg elektroenergetskog kompleksa u blizini Kovačice.\nPrema planu, novi vetropark bi trebalo da bude završen u drugoj polovini 2023. gdodine, a imaće 16 najmodernijih vetrenjača, ukupne snage 95,5 magavata. Prema rečima Ognjena Bjelića, pokrajinskog sekretara za energetiku, građevinarstvo i saobraćaj, u proteklih pet godina na teritoriji AP Vojvodine investirano je 700 miliona eura u izgradnju sedam vetroparkova snage 398 MW.\n– Usvajanje novog Zakona o obnovljivim izvorima energije pokazuje pravac u kom se kreće energetska politika Srbije i šalje jasan signal da su investitori u toj oblasti poželjni. I u narednom periodu ćemo nastaviti da u zakonskim okvirima i rokovima izađemo u susret svim investitorima koji su zainteresovani da razvijaju projekte poput ovog – rekao je Bjelić i poručio da na Svetski dan vetra, koji se obeležava 15. juna, imamo priliku da vidimo kolika je snaga vetroparka u Kovačici.\nKako je rekao Miloš Colić, direktor kompanije New Energy Solutions koja upravlja vetroparkom u Kovačici, saradnja sa resornim pokrajinskim sekretarijatom je odlična i svi postupci za dobijanje dozvola za izgradnju vetroparka su uspešno okončani. On je istakao da kompanija gleda u budućnost zelene Srbije i u najave da će do 2040. godine 40% ukupne energije dolaziti iz obnovljivih izvora, prenosi eKapija.\nVetroelektrana Kovačica, ukupne snage 104,5 magavata, druga je po veličini u našoj zemlji. Sastoji se od 38 vetro-turbina marke General Electric, proizvodi električnu energiju za 68 hiljada domaćinstava i doprinosi smanjenju ugljen-dioksida za 250 hiljada tona godišnje. U izgradnju ove vetroelektrane uloženo je 189 miliona eura i prva je nova elektrana koja je nakon gotovo 30 godina priključena na prenosni sistem električne energije.


"Izvinjenje" u izjavi japanskog premijera\nPremijer Japana Šinzo Abe uključiće reči ''izvinjenje'' i ''agresija'' u svoju izjavu povodom 70. godišnjice završetka Drugog svetskog rata, javile su agencije.\nIzostavljanje reči ''izvinjenje'', koju početni nacrt nije sadržao, najverovatnije bi razljutio Kinu i Južnu Koreju u kojima još uvek postoje gorke uspomene na japansku okupaciju i kolonizaciju, prenosi Rojters.\nPrvi čovek vlade Japana teži da udovolji želji svog bliskog saveznika SAD da smanji tenzije u istočnoj Aziji, a želi i da nastavi započeto odmrzavanja odnosa sa suparničkom Kinom, navodi britanska agencija.\nMeđutim, glavne Abeove konzervativne pristalice žele da se okonča ovaj ''ponižavajući ciklus izvinjenja'', za koji smatraju da odvlači pažnju od sedmodecenijskog posleratnog mira u Japanu.\nAbe je rekao da će podržati ranije izjave o ratu, uključujući najpoznatije ''iskreno izvinjenje'' koje je 1995. uputio tadašnji premijer Tomići Murajama.\nMeđutim, njegova ranija napomena da želi da u izjavi govori o budućnosti, dovele su do porasta zabrinutosti da će na taj način umanjiti značaj ranijih izvinjenja.\nPredsednica Južne Koreje Park Geun Hje izjavila je danas da želi da Abeova izjava jasno podrži poglede prethodnih vlada o ratnoj istoriji ''kako bi pokazao čvrst stav japanske vlade kojim pokušava da napravi nov početak u odnosima sa susednim zemljama, uključujući i odnose sa nama''.\nIstrajavaju sumnje o tome kako će se Abe odnositi prema japanskoj ratnoj i vojnoj agresiji, terminu koji je u prošlosti dovodio u pitanje.\nPanel vlade, koji je sastavljen prošle nedelje osudio je japansku kolonijalizaciju Korejskog poluostrva u periodu od 1910. do 1945. kao i delova Kine od 1931.\nKina je saopštila da je više od 20 miliona građana poginulo tokom japanske invazije, okupacije i zločina, prenosi AFP.


Održana sednica Gradskog veća - data saglasnost na Prostorni plan grada Pirota | Pirot vesti\nPočetna/Lokalna samouprava/Održana sednica Gradskog veća – data saglasnost na Prostorni plan grada Pirota\nSednicu Gradskog veća obeležilo je nekoliko tema iz oblasti urbanizma, gradske problematike, planova lokalne samouprave za naredni period i rada i funkcionisanja javnih preduzeća i ustanova. Gradski većnici najpre su razmatrali i usvojili predlog Prostornog plana grada Pirota, kao vrlo važnog urbanističkog dokumenta. Razmatrana je i odluka o izradi urbanističkih planova “Krupac”, “Sukovo” , lokaliteta za eksploataciju mineralnih sirovina “Kitka” i solarnog postrojenja u Dobrom Dolu. Većnici su, pored ostalog, razmatrali i Lokalni akcioni plan zapošljavanja za period od 2021. do 2023. godine, kao i Program korišćenja sredstava Budžetskog fonda za energetsku efikasnost. Gradonačelnik Pirota, Vladan Vasić, najpre se osvrnuo na Prostorni plan grada Pirota kao najznačajnijeg urbanističkog plana i osnove za izradu drugih planova.\n“Prostorni plan za jedan grad, u urbanističkom smislu, je što i Ustav za državu, i zato je značajno da odbornici u petak, na sednici Skupštine grada, izglasaju Prostorni plan grada Pirota kojim su sagledane sve ranije odluke vezane za zabranu izgradnje malih hidrocentrala na teritoriji Stare planine, prevođenje Toplodolske reke, za pravce razvoja koji su usaglašeni sa nacrtom Prostornog plana Srbije, zbog čega se i daje resornom ministarstvu na saglasnost. Čuli smo i njihovo mišljenje, mišljenja građana, sve je usklađeno i nadam se da će odbornici usvojiti ovaj planski akt i omogućiti u urbanističkom smislu dalji razvoj grada”- rekao je gradonačelnik Vasić.\nIz ove teme proizašla je i druga tema dnevnog reda u koju je uvršteno nekoliko planova detaljne regulacije i generalnih planova.\n“Plan detaljne regulacije solarne energane Dobri Do je možda najinteresantniji. Postoji veliko interesovanje investitora za izgradnju solarnih elektrana na teritoriji Pirota. Ovo je prva konkretnija stvar i nadam se da će doći do realizacije tog posla. O ozbiljnosti investitora svedoči podatak da su na putu da reše imovinske odnose za parcelu od 111 hektara, a sa druge strane finansiraju Plan detaljne regulacije. To govori o ozbiljnosti, a koliko je ta investicija velika govori podatak da je HE “Zavoj” snage 80 magavati, a solarno postrojenje oko 75. Spremni smo da izađemo u susret investitrima, pomognemo oko svih pitanja i da te investicije zažive” – kaže Vasić.\nPirot je među prvim gradovima u Srbiji koji je u potpunosti ispoštovao zakonsku proceduru i uradio trogodišnji Lokalni akcioni plan zapošljavanja. Ove godine iz budžeta grada biće izdvojeno oko 19 miliona dinara za realizaciju mera zapošljavanja.\n“Urađen je Plan koji u trogodišnjem periodu prikazuje šta ćemo raditi. Posle njegovog usvajanja kandidovaćemo se u resornom ministarstvu za dodatna sredstva, odnosno za udruživanje sredstava, a mi smo odvojili oko 19 miliona dinara. Početkom maja ćemo raspisati konkurse za sve namene. Kao što znate i u prošlom periodu je tridesetak ljudi imalo priliku da obavlja stručnu praksu, realizovani su javni radovi, za samozapošljavanje je novac izdvajan, tako će biti i ovog puta”- izjavio je Vasić.\nKada je reč o Budžetskom fondu za energetsku efikasnost Vasić je podsetio da se počelo sa revitalizacijom fasada zgrada, a ovog puta je akcenat na individualnim domaćinstvima, koja mogu da se kandiduju za sredstva. Grad je ušao u projekat zajedno sa Ministarstvom za energetiku, i očekuje se da i ono izdvoji 5 miliona dinara, koliko je Pirot izdvojio za ove namene. Vlasnici privatnih domaćinstava moći će da zamene stolariju, kupe energetski efikasnije peći, promene fasadnu oblogu i slično. Zajedno sa ministarstvom finansiraće se do 50 posto vrednosti investicije.\nKomisija zasedala, čeka se saglasnost na Prostorni plan…\ngradsko veće pirot istaknuto mr vladan vasić prostorni plan sednica gradskog veća\nUsvojeni planovi i programi javnih preduzeća – ambiciozni planovi za 2019. godinu, u planu brojne investicije


Jordanski kralj Abdulah upozorava da Bliskom istoku u 2007. godini prete tri rata\nDomaćin predstojećeg sastanka američkog predsednika Buša sa iračkim premijerom Nurijem al-Malikijem, jordanski kralj Abdulah, najavio je da će od dvojice lidera, kada u sredu dođu u Aman, zatražiti snažniji angažman kako bi se sprečilo dalje širenje nasilja na Bliskom istoku.\nJordanski kralj Abdulah upozorava da je situacija na Bliskom istoku u kritičnoj fazi i da je nasilje u Iraku samo deo problema:\n"Problemi sa kojima se suočavamo su ozbiljni izgledi čak tri rata u regionu – na palestinskim teritorijama, u Libanu i u Iraku."\nKralj Abdulah kaže da bi pomenute tri lokacije, ako se ništa ne preduzme, naredne godine mogle da budu ratna žarišta iz kojih bi se nasilje moglo proširiti.\n"Stoga, vreme je za snažnu međunarodnu akciju kako bi se u 2007. godini sprečila mnogo ozbiljnija kriza koja se nazire na Bliskom istoku"\nGovoreći u programu TV mreže ABC, “This Week”, jordanski kralj je rekao da, i pored toga što su Amerikanci fokusirani na Irak, u regionu preovladava mišljenje da mira neće da bude nigde na Bliskom istoku, sve dok se ne pronađe modus za suživot Izraelaca i Palestinianaca.\n"Emotivni uticaj israelsko-palestinskog problema na terenu može se manifestovati u nestabilnost i frustracije širom regiona, a posebno u arapskim državama. Za mene, to je prioritet."\nJordanski monarh biće u sredu domaćin sastanka predsednika Buša sa iračkim premijerom Malikijem. On kaže da predsedniku SAD želi da ukaže na potrebu rešavanja izraelsko-palestininskog konflikta, dok će sa premijerom Malikijem razmotriti kako da se talas nasilja u Iraku zaustavi. Kralj Abdulah se nada da će Maliki u Aman doneti plan za ujedinjenje suprotstavljenih iračkih frakcija. Po njegovim rečima, nešto se mora učiniti da se spriječi haos u Iraku. Uoči odlaska u Aman, predsjednik Buš je istovremeno i pod pritiskom kongresnih Demokrata, koji će kontrolu zakonodavne vlasti preuzeti od Januara. Senator Ričard Durbin iz Ilinoja najavljuje pretrese o politici Bušove administracije, ali kaže da Demokrate neće ishitreno djelovati.\n"Ne mislim da ćete videti bilo kakvu naglu akciju koja ne bi uzela u obzir krhku ravnotežu na Bliskom istoku, o kojoj govori kralj Abdulah. Ipak, postoji jaka želja Amerikanaca da nešto promene i Demokrate žele da, u saradnji sa administracijom, do tih promena dovedu što pre"\nPredsednik Buš će u Aman doći nakon posete Estoniji i Letoniji, gde će učestvovati na samitu NATO-a.


Salkić: Proglašenje vojne neutralnosti RS-a je neustavno, Dodik se može smiriti samo hapšenjem - Klix.ba\nRezolucija o zaštiti ustavnog poretka i proglašenju vojne neutralnosti bh. entiteta Republika Srpska predstavlja još jedan u nizu direktnih udara na ustavno-pravni poredak BiH, poručio je potpredsjednik RS-a Ramiz Salkić.\nSalkić smatra kako predsjednik RS-a Milorad Dodik vodi kompletnu državu u neizvjesnost i da mu je cilj izazivanje nestabilnosti, ne samo u BiH, nego i šire. Kako kaže, Narodna skupština RS-a direktno se umiješala u nadležnost Predsjedništva BiH.\n"Oni na neki način poništavaju odluke koje je donio državni organ BiH u vezi s vanjskom politikom i opredjeljenjem države. Ovom Rezolucijom dovode se pod znak pitanja i odluke Ustavnog suda BiH o knjiženju vojne imovine, a krši se i Zakon o odbrani BiH koji je jasno precizirao u kojem pravcu ide razvoj Oružanih snaga BiH", kazao je Salkić.\nOcijenio je da usvojena rezolucija nije u skladu s Ustavom BiH i važećim zakonima u našoj zemlji. Kako kaže, donošenje neustavnih i nezakonitih rezolucija šalje jasnu poruku o namjerama vlasti iz RS-a.\n"Rezolucija NSRS mnogo je opasnija nego što se na prvi pogled čini. Dodik ne provodi politiku svoje glave, već politiku koja mu se diktira izvan BiH. Takva politika ima zadatak destabilizacije regiona i pravljenja ravnoteže između suprotstavljenih sila. Mi ovdje jasno vidimo u čijem interesu on radi", rekao je Salkić.\nOn ističe da je Tužilaštvo BiH propustilo priliku da procesuira i kazni Milorada Dodika kada je počeo kršiti Ustav BiH na organizaciji referenduma o takozvanom Danu RS-a.\n"Tada se mogla poslati jasna poruka da država ima mehanizme da provode zakon na prostoru cijele BiH i da on bude uhapšen. To se propustilo i mi ćemo sada dolaziti u sve težu situaciju kada je riječ o postupcima Milorada Dodika. Jedino rješenje je da on odgovara za počinjena djela", zaključio je Salkić.\nRepublika Srpska Milorad Dodik NSRS Ramiz Salkić\nHrvatsko tužilaštvo traži pritvor za sve osumnjičene u slučaju "Agrokor"